**LIETUVOS AKLŲJŲ IR SILPNAREGIŲ SĄJUNGOS**

**2021 M. VEIKLOS ATASKAITA LASS XXXIV SUVAŽIAVIMUI**

[**Įžanga** 2](#_Toc101963353)

[**1. Informacija apie LASS narius ir asmenis, kuriais rūpinasi asociacija** 3](#_Toc101963354)

[**2. Sąjungos struktūra, turtas ir darbuotojai** 4](#_Toc101963355)

[**3. LASS XXXII ir XXXIII suvažiavimai ir LASS taryba** 5](#_Toc101963356)

[**4. Regos neįgaliųjų teisių gynimas** 5](#_Toc101963357)

[**4.1. Lietuvoje** 5](#_Toc101963358)

[**4.2. Užsienyje** 8](#_Toc101963359)

[**5. LASS sutelktos lėšos ir vykdyti projektai** 9](#_Toc101963360)

[**5.1. Neįgaliųjų reikalų departamento finansuojami projektai** 9](#_Toc101963361)

[**5.2. LASS įstaigų ir gamybos įmonių ūkinė-finansinė veikla** 10](#_Toc101963362)

[**5.2.1. LASS viešosios įstaigos** 10](#_Toc101963363)

[**5.2.2. LASS socialinės įmonės** 11](#_Toc101963364)

[**5.3. LASS fondų socialinėms programoms vykdyti lėšų telkimas ir panaudojimas** 14](#_Toc101963365)

[**5.4. Iš kitų šaltinių pritrauktos lėšos** 15](#_Toc101963366)

[**6. LASS strateginių tikslų ir veiklos krypčių vykdymas** 16](#_Toc101963367)

[**6.1. LASS strateginių tikslų vykdymas** 16](#_Toc101963368)

[**6.2. LASS veiklos krypčių vykdymas** 17](#_Toc101963369)

[**6.2.1. Reabilitacija** 17](#_Toc101963370)

[**6.2.2 Fizinė aplinka, TPP ir brailio raštas** 18](#_Toc101963371)

[**6.2.3 LASS narių aktyvinimas ir filialų veiklos stiprinimas** 20](#_Toc101963372)

[**6.2.3.1. LASS narių aktyvinimas** 20](#_Toc101963373)

[**6.2.3.2. LASS filialų veiklos stiprinimas** 21](#_Toc101963374)

[**6.2.4. Žmogiškųjų resursų stiprinimas** 22](#_Toc101963375)

[**6.2.5. Užimtumas** 22](#_Toc101963376)

[**7. Visuomenės švietimas** 23](#_Toc101963377)

[**7.1. Informacijos sklaida** 23](#_Toc101963378)

[**7.2. Renginiai neregiams ir visuomenei** 24](#_Toc101963379)

[**8. Leidiniai** 25](#_Toc101963380)

[**9. Sociokultūrinė veikla** 26](#_Toc101963381)

[**9.1. Neregių įtraukimas į šalies kultūrinį gyvenimą** 26](#_Toc101963382)

[**9.2. Sociokultūrinės paslaugos ir renginiai** 26](#_Toc101963383)

[**10. Poilsis ir laisvalaikis** 28](#_Toc101963384)

**Įžanga**

Gyvename taikioje demokratinėje šalyje, turime galimybę pasidžiaugti nuveiktais darbais, padiskutuoti dėl kylančių klausimų. Turime laisvę matyti ir pasakyti ne tik tai, kas yra gerai, bet ir ką reikia taisyti. Dažnai tos laisvės nevertiname, bet ji reiškia labai daug. Ketverius metus nuosekliai dirbome tam, kad 2018 metų ataskaitiniame-rinkiminiame suvažiavime patvirtinti LASS strateginiai tikslai būtų įgyvendinti. Pastarieji dveji metai buvo kitokie – gyvenome pandemijos sąlygomis, dažniausiai bendravome nuotoliniu būdu. Norisi tikėti, kad tai nepasikartos.

Apžvelgiant ataskaitinius metus galima konstatuoti – yra organizacijos istorija, tradicijos, vertybės, kurių laikėmės, kurias tebesaugome. Nei tradicijos, nei vertybės niekur nedingo, bet laikas kelia naujus uždavinius ir naujus iššūkius, kuriems turime rasti sprendimus. Jeigu į juos nereaguosime, darysime didelę klaidą. Pavyzdžiui, regionų reforma, dėl kurios buvome kritikuojami ir kurią įvykdėme 2020 m., pasiteisino. Ateiname į naują etapą, kuriame vėl reikia daryti pokyčius ir vėl jie nėra lengvi, ne visiems suprantami.

Vienas iš svarbesnių darbų nuo vasarą vykusio neeilinio suvažiavimo – modelis dėl galimo filialų pirmininkų darbo apmokėjimo. Turime aptarę pirminį planą, kaip optimizuoti LASS struktūrą, gauti jos veiklai reikalingų lėšų, su šia vizija eisime į suvažiavimą. Jeigu suvažiavimas pritars, tuomet vizija taps realybe.

Primintina, kad LASS finansavimo šaltiniai iki šiol buvo du: valstybės parama ir tai, kiek patys sugebame užsidirbti iš ūkinės veiklos. Parama iš valstybės mažėja, gal ne visada skiriamomis konkrečiomis sumomis, bet tuo, ką už tas lėšas galime nuveikti. Nuomos pinigai irgi nedidėja. Tuo nesunku įsitikinti pasižiūrėjus, kiek Vilniuje statoma biurų pastatų. Reikia ieškoti alternatyvų, kur galime užsidirbti. LASS turi įkūrusi septynias įmones ir įstaigas. Turime suformuoti aiškius uždavinius, kam ir kokiems tikslams jos tarnauja. Įmonės turi dalyvauti įgyvendinant LASS socialines programas. Kokias programas ir kokiu būdu – tai jau susitarimo reikalas.

2021 m. LASS ėmėsi iniciatyvos pati organizuoti socialinę reabilitaciją (vykdė VšĮ LASS pietvakarių centras). Daug dirbame, kad pakeistume ir pasiūlytume akliesiems palankų reabilitacijos modelį. Rengiamės jį pristatyti ministerijoms, o kartu ir Vyriausybei, kalbėtis dėl jo finansavimo.

Šiemet pasibaigęs Europos socialinio fondo (ESF) projektas „Kuriame socialinę gerovę regėjimo neįgaliųjų namuose“ 2021 m. LASS nariams suteikė galimybę gauti reikalingų žinių ir savo kvalifikaciją sustiprinti didelei daliai su mūsų bendruomene dirbančių žmonių.

Visgi neretai tenka girdėti – LASS mažai bendraujame, ne visada girdime bendruomenę. Iš dalies su tuo galima sutikti, bet tik iš dalies. Nuolat ieškome naujų būdų mezgant ryšį su filialų pirmininkais, turėdami galvoje, kad jie turi daugiau galimybių pasiekti savo narius, su jais bendrauti. Esame aklųjų ir silpnaregių organizacija, o kartu – šiuos žmones vienijanti bendruomenė. Organizacija ir bendruomenė – panašūs, bet netapatūs dalykai. Kaip organizacija, turėtume būti bendruomenės įrankis, o bendruomenė turėtų siekti dialogo su organizacija. Dabar vis dar galima justi, kad organizacija tarsi gyvena sau, bendruomenė – sau. Bendruomenė be stiprios organizacijos gali nedaug, organizacija be bendruomenės – taip pat. Organizacijos bendrystės stiprinimas – sritis, kuriai pastaruoju metu skiriama daug dėmesio.

Vis dėlto tiek mūsų, tiek mūsų kolegų veikloje yra daug kasdienio rutininio darbo, susitikimų, įkalbinėjimo, įtikinėjimo, kad to ar ano tikrai reikia. Tokios veiklos nei parodysi, nei aprašysi, bet ji vyksta.

Stengtasi, kad 2021 m. LASS veiklos ataskaita sutelktai apimtų praėjusių metų vykusius darbus ir įvykius.

Artimiausioje ateityje laukia daug reikšmingų darbų. Palinkėkime vieni kitiems stiprybės ir susiklausymo.

**1. Informacija apie LASS narius ir asmenis, kuriais rūpinasi asociacija**

2021 m. gruodžio 31 d. LASS įskaitoje buvo 5425 nariai fiziniai asmenys (2020 m. pabaigoje – 5568) ir du juridiniai asmenys – Lietuvos aklųjų sporto federacija ir Lietuvos aklųjų ir silpnaregių medikų draugija LASMEDA.

Iš 5425 LASS narių fizinių asmenų 2398 yra iš dalies darbingi (0–25 proc. – 1411 narių, 30–40 proc. – 854, 45–55 proc. – 133), 2676-iems nustatytas specialiųjų poreikių lygis, 351-am darbingumo ar specialiųjų poreikių lygis nenustatytas. Per 2021 m. į LASS priimti 152 asmenys (palyginti: per 2020 m. – 99, 2019 m. – 124, 2018 m. – 204). Iš priimtųjų: 36 iš dalies darbingi (25 asmenys – 0–25 proc., 8 asmenys – 30–40 proc., 3 asmenys – 45–55 proc.), 48-iems nustatytas specialiųjų poreikių lygis. Darbingumo ar specialiųjų poreikių lygis nenustatytas 68 asmenims. Kaip matome, po dvejų metų mažėjimo, priimtų į LASS narių skaičius įgavo didėjimo tendenciją. Tam įtakos turėjo įstatuose numatyta galimybė priimti į LASS narius reginčius asmenis, aktyviai veikiančius LASS bendruomenės labui.

Daugiausia narių praeitais metais į organizaciją priėmė Kelmės raj. filialas – 12, Kauno miesto filialas – 11, o Vilniaus miesto 1-ojo ir Vilkaviškio raj. filialų gretas papildė po 10 narių. 8 naujais nariais pasipildė Švenčionių raj. filialas, 7 – Radviliškio raj., 6 - Jonavos ir Prienų rajonų, Klaipėdos miesto ir Marijampolės sav. filialai, Ukmergės, Mažeikių ir Tauragės rajonų filialų įskaitas papildė po 5 naujus narius, 24 filialai priėmė 1–4 naujus narius, į 12 filialų naujų narių priimta nebuvo.

Penkiuose didžiuosiuose Lietuvos miestuose gyveno 2107 (39 proc.) LASS narių, rajonų centruose ir miesteliuose – 2058 (38 proc.), kaimuose – 1249 (23 proc.). Procentinės proporcijos iš esmės nesikeičia jau kelerius metus iš eilės.

Aukštąjį išsilavinimą turėjo 1038 asmenys, aukštesnįjį – 116, profesinį – 304, spec. vidurinį – 188, vidurinį – 1531, pagrindinį – 971, pradinį arba jokio – 699.

2021 m. Lietuvos aklųjų ir silpnaregių ugdymo centre (LASUC) buvo ugdomi 57 vaikai su regos negalia (2020 m. – 62). Kauno P. Daunio ugdymo centre mokėsi 15 vaikų, turinčių regos negalią (2020 m. – 16). Ugdymo centruose besimokančių neregių ir silpnaregių nuolat mažėja. Bendrojo lavinimo mokyklose ir kitose įstaigose mokosi 32 neregiai ir silpnaregiai, iš jų 19 gauna tiflopedagogo pagalbą. Ikimokyklinėse įstaigose ugdomi 5 vaikai su regos negalia, visi jie gauna tiflopedagogo pagalbą. Tai nėra tiksli informacija, kadangi oficialūs duomenys nei LASS, nei regionų centrams nėra prieinami.

# **2. Sąjungos struktūra, turtas ir darbuotojai**

**Asociacija.** Lietuvos aklųjų ir silpnaregių sąjunga įregistruota 1996 m. gegužės 21 d. Rejestro Nr. 096391, asociacijos kodas 190650319. Buveinės adresas – Labdarių g. 7/11, Vilnius.

**Struktūra.** Šiuo metu veikia 49 LASS filialai. Didžiąją dalį veiklos LASS vykdo per savo steigtus juridinius asmenis, kurių 2022 m. sausio 1 d. veikė 7. Veikia dvi LASS steigtos uždarosios akcinės bendrovės („Liregus“ Vilniuje ir „Regseda“ Klaipėdoje) ir penkios viešosios įstaigos: VšĮ LASS šiaurės rytų centras (toliau – VšĮ LASS ŠRC) Panevėžyje, VšĮ LASS pietvakarių centras (toliau – VšĮ LASS PVC) Kaune, VšĮ Vilkpėdės bendruomenės socialinių paslaugų centras (toliau – VšĮ Vilkpėdės BSPC) Vilniuje, VšĮ LASS respublikinis centras (VšĮ LASS RC) Vilniuje, VšĮ „Aksida“ Šiauliuose.

Toliau sėkmingai veikia drauge su savivaldybėmis ir kitomis neįgaliųjų organizacijomis įsteigti 3 dienos centrai – VšĮ Kelmės aklųjų ir silpnaregių centras, VšĮ Mažeikių rajono neįgaliųjų centras ir VšĮ Raseinių neįgaliųjų užimtumo ir paslaugų centras.

**Darbuotojai.** 2022 m. pradžioje LASS centruose ir filialuose pagal terminuotas ir neterminuotas darbo sutartis dirbo 155 darbuotojai, iš jų 85 neįgalieji. 82 darbuotojai turėjo aukštąjį išsilavinimą, 40 – aukštesnįjį ir 33 – vidurinį. VšĮ LASS RC ir LASS 2022 m. pradžioje dirbo 32 darbuotojai, iš jų 13 neįgaliųjų (22 darbuotojai turėjo aukštąjį, 5 – aukštesnįjį ir 5 – vidurinį išsilavinimą).

Praėjus ataskaitiniams-rinkiminiams susirinkimams LASS miestų ir rajonų filialuose patvirtinti 9 nauji pirmininkai: Kauno raj. – Monika Brivinskienė, Jonavos raj. – Milda Bundorfienė, Kazlų Rūdos sav. – Sandra Valiūnaitė, Varėnos raj. – Laima Jakelevičiūtė, Klaipėdos m. – Mindaugas Triušys, Šilalės raj. – Rita Gedvilienė, Trakų raj. ir Elektrėnų m. – Giedrė Laukutė, Vilniaus m. 2-ojo – Felicija Tiuliuneva, Šiaulių m. ir raj. – Odeta Jurevičienė.

**Turtas.** 2022 m. sausio 1 d. duomenimis, LASS, įskaitant jos steigtų įmonių ir įstaigų turimą nekilnojamąjį turtą, valdo 14,6 ha žemės ir 75,88 tūkst. kv. m ploto įvairios paskirties pastatų ir statinių. Iš jų: LASS balanse – 1,85 tūkst. kv. m ploto patalpos (2,4 proc.), LASS įstaigų – 52,69 tūkst. kv. m (69,5 proc.), o LASS bendrovių – 21,34 tūkst. kv. m (28,1 proc.).

21,93 tūkst. kv. m viso turimo turto naudojama LASS įmonių ir įstaigų reikmėms. 35,72 tūkst. kv. m patalpų nuomojama. 9,85 tūkst. kv. m ploto patalpomis lengvatinėmis sąlygomis naudojasi LASS įstaigos, neturinčios savo balansuose nekilnojamojo turto bei su LASS veikla glaudžiai susijusi valstybės įstaiga Lietuvos aklųjų biblioteka. Vadovaujantis LASS įmonių ir įstaigų pateiktais duomenimis, apie 4,15 tūkst. kv. m patalpų – tikslinga parduoti: Šiauliuose – 3,66 tūkst. kv. m, Kaune – 0,29 tūkst. kv. m, Panevėžyje – 0,20 tūkst. kv. m.

Pagal LASS įmonių ir įstaigų pateiktus duomenis, 2021 m. į nekilnojamojo turto atnaujinimą investuota iš viso 302,0 tūkst. Eur. Tačiau, pagal atliktus skaičiavimus, remontui dar reikia apie 1 mln. 120,0 tūkst. Eur.

Reikia pažymėti, kad ataskaitiniais metais LASS bei jos steigtos įmonės ir įstaigos jokių nekilnojamojo turto pirkimo–pardavimo sandorių nevykdė, o turimų patalpų plotas aptariamu laikotarpiu padidėjo, nes, sutvarkius dokumentus su VĮ Registrų centru, juridiškai įteisintos ir užregistruotos LASS balanse 307 kv. m ploto patalpos Plungėje Vandentiekio g. 17 (jų likutinė vertė 27,3 tūkst. Eur).

Detalesni duomenys apie LASS ir jos steigtų įstaigų bei įmonių turimą nekilnojamąjį turtą ir jo pokyčius pateikiami 1 priede.

# **3. LASS XXXII ir XXXIII suvažiavimai ir LASS taryba**

2021 m. įvyko 2 LASS suvažiavimai. Gegužės 19 d. nuotolinės apklausos būdu įvyko **LASS XXXII ataskaitinis suvažiavimas**, kuriame dalyvavo 63 (iš 83) LASS suvažiavimo delegatai. Suvažiavimo metu delegatai susipažino su LASS tarybos veiklos ataskaita, revizijos komisijos ataskaita ir jas patvirtino, taip pat patvirtino LASS metinių finansinių ataskaitų rinkinį ir pritarė LASS pirmininko pavaduotojos Ramunės Balčikonienės prašymui atšaukti ją iš užimamų pareigų.

Rugpjūčio 12 d. įvyko **XXXIII neeilinis LASS suvažiavimas**, kuriame dalyvavo 55 (iš 83) LASS suvažiavimo delegatai. Suvažiavime patvirtinta nauja LASS įstatų redakcija, LASS pirmininko pavaduotoja išrinkta Irma Jokštytė. Suvažiavimo delegatai pritarė trijų LASS revizijos komisijos narių (A. Markevičiaus, I. Savickienės ir J. Valentukevičiaus) raštams dėl atsistatydinimo bei patvirtino dviejų naujų LASS revizijos komisijos narių (U. Žilytės ir I. Knizikevičienės) kandidatūras. Todėl šiuo metu LASS revizijos komisiją sudaro 4 nariai: G. Padribonienė, A. Valenta, I. Knizikevičienė ir U. Žilytė. Suvažiavimo metu paminėtas ir LASS 95-metis: skambėjo sveikinimai, buvo įteiktos Socialinės apsaugos ir darbo ministerijos bei LASS padėkos šešiolikai labiausiai LASS bendruomenei nusipelniusių žmonių. Renginį vainikavo šventinis koncertas.

**LASS taryba** 2021 m. posėdžiavo 9 kartus (8 posėdžiai vyko nuotoliniu būdu, 1 – mišriu būdu (dalis LASS tarybos narių dalyvavo „gyvai“) ir priėmė 83 sprendimus (iš kurių 48 – dėl naujų filialų pirmininkų skyrimo). Metų pradžioje, kaip ir kasmet, vyko visų LASS steigtų juridinių vienetų auditas. Tarybos posėdžiuose patvirtinti LASS įmonių ir įstaigų 2020 m. finansinių ataskaitų rinkiniai ir metinės veiklos ataskaitos. Taryba VšĮ „Aksida“ direktore paskyrė Kristiną Ozubėnienę, patvirtino 2021 m. LASS filialų veiklos rėmimo tvarką ir LASS poilsio rėmimo programą.

Taryba skyrė paramą LASS regionų centrams ir VšĮ „Aksida“ įvairioms veiklos reikmėms ir klausimams spręsti (darbo vietų pritaikymas, naujų patalpų filialų veiklai nuoma, transporto priemonės įsigijimas ir kt.), taip pat skirta parama VšĮ Kelmės aklųjų ir silpnaregių centro, Klaipėdos regos ugdymo centro ir Lietuvos aklųjų sporto federacijos vykdomiems projektams, LASS poilsio bazės „Zelva“ 1 namelio renovacijai.

Taryba patvirtino naujos redakcijos LASS tarybos reglamentą, kuris buvo pakeistas dėl naujos LASS įstatų redakcijos, priėmė sprendimą dėl darbo grupės LASS filialų reformai rengti sudarymo. Taip pat buvo pritarta siūlymui dėl LASS logotipo atnaujinimo.

# **4. Regos neįgaliųjų teisių gynimas**

# **4.1. Lietuvoje**

**Neįgaliųjų reikalų tarybos (NRT)** veikloje iki 2021 m. spalio mėn. dalyvavo LASS pirmininkas Sigitas Armonas, po to į NRT tarybą buvo deleguota pirmininko pavaduotoja I. Jokštytė. 2021 m. NRT vadovavo socialinės apsaugos ir darbo ministrė Monika Navickienė. Per 2021 m. įvyko du NRT posėdžiai. Svarstytas klausimas dėl vaikų su negalia ugdymo bendrojo lavinimo mokyklose „Covid-19“ pandemijos ir karantino metu. Svarstant šį klausimą paaiškėjo, kad įtraukiojo švietimo įgyvendinimas vis dar reikalauja didelių darbų. Atkreiptas dėmesys, kad šiuo metu prioritetas skiriamas ikimokyklinio ugdymo įstaigoms, kad vaikams su specialiaisiais poreikiais pagalba būtų skiriama kuo anksčiau, užtikrinant lengvesnę integraciją vyresnėse klasėse. NRT buvo pristatyta neįgaliųjų socialinės integracijos veiklos rezultatų bei Jungtinių Tautų (JT) neįgaliųjų teisių konvencijos ir jos fakultatyvaus protokolo metinės stebėsenos ataskaita, buvo svarstomas informacijos prieinamumas asmenims su negalia: analizuotas teisinis reguliavimas ir veiklos kryptys prieinamumui didinti, pristatytas Sveikatos apsaugos ir darbo ministerijos (SADM) parengtas tyrimas dėl paslaugų prieinamumo neįgaliesiems pandemijos metu, svarstyti kiti aktualūs klausimai.

LASS dalyvauja **Lietuvos negalios organizacijų forumo (LNF)** veikloje nuo pat jo įkūrimo pradžios, o LASS pirmininkas S. Armonas yra LNF tarybos narys. 2021 m. dalyvauta LNF visuotiniame narių susirinkime, kuriame pristatyta LNF veiklos ataskaita. Diskutuota dėl nevyriausybinių neįgaliųjų organizacijų regionų stiprinimo, finansavimo. Parengtas ir išsiųstas bendras raštas SADM ir Neįgaliųjų reikalų departamentui prie SADM (NRD) dėl neįgaliųjų asociacijų veiklos finansavimo. Bendrai su kitomis organizacijomis darbuotasi prie memorandumo „Dėl transporto ir infrastruktūros prieinamumo“. LNF nariai susipažino su Europos negalios strategija 2021–2030 metams, į Lietuvos regionų plėtros tarybas išrinkti ir deleguoti LNF organizacijų atstovai. Buvo peržiūrėtos Vyriausybės Nacionalinės plėtros programos – atkreiptas dėmesys į negalios aspektą. Prisidėta prie memorandumo dėl mokyklų ir sveikatos priežiūros įstaigų pritaikymo žmonių su negalia poreikiams rezultatų stebėsenos.

I. Jokštytė ir Vilmantas Balčikonis dalyvavo LNF organizuotoje konferencijoje „Įtraukus švietimas tikrai veikia. Kanados Naujojo Bransviko (New Brunswick) provincijos pavyzdys“, kur išklausė dviejų ekspertų pranešimus: politikos atstovo pranešime kalbėta apie politinius sprendimus, nuostatas ir bandymą užtikrinti paramą mokytojams bei specialistams, dirbsiantiems su neįgaliais vaikais, o mokyklos direktorės pranešime kalbėta apie praktinį kelią, kaip buvo siekiama įtraukti visus vaikus į bendrąsias klases, kokie metodai buvo pasitelkti, kokios vertybinės nuostatos.

2021 m. V. Balčikonis dalyvavo Švietimo, mokslo ir sporto ministerijos (ŠMSM) darbo grupėje dėl švietimo pagalbos specialistų darbo apmokėjimo tvarkos pakeitimo. Darbo grupei pavyko užtikrinti šių specialistų atlyginimo didėjimą, kad specialybė būtų patrauklesnė.

I. Jokštytė ir G. Strankauskienė dalyvauja ŠMSM darbo grupėje, stebinčioje, kaip įgyvendinamas Pasirengimo įtraukčiai veiksmų planas ir kitos priemonės, įgyvendinant įtraukųjį vaikų su negalia švietimą.

V. Balčikonis skaitė pranešimą „Silpnaregio mokinio perspektyva: iššūkiai, pagalbinės priemonės ir galimybės – savarankiškumo link“ LASUC organizuotoje tarptautinėje konferencijoje „Sutrikusios regos mokinių įtraukties vizija 2024 metams“.

LASS specialistai dalyvavo ir kituose SADM, ŠMSM susitikimuose, Seimo Žmogaus teisių gynimo komiteto posėdžiuose, Neįgaliųjų teisių gynimo komisijos posėdžiuose, susitikime su Prezidento patarėjais. Susitikimų metu pabrėžtas informacijos prieinamumo neregiams ir silpnaregiams trūkumas. Išsakytas susirūpinimas, kad, siekiant neregių integracijos, bet neužtikrinus reikiamos pagalbos, gali nukentėti aklųjų ir silpnaregių įgyto išsilavinimo kokybė. Keltos neregių reabilitacijos problemos.

2021 m. pradžioje LASS iniciatyva vyko susitikimas su VDU specialiųjų pedagogų rengimo programos vadove doc. dr. Lina Milteniene ir prof. Stefanija Ališauskiene. Siekta išsiaiškinti, kaip bus rengiami specialieji pedagogai su tiflopedagogine pakraipa, kaip bus užtikrintas tinkamas teorinių ir praktinių žinių apie neregių ir silpnaregių ugdymą lygis. Akcentuota informacinių technologijų (IT) žinių, modernių dėstytojų iš užsienio pasitelkimo svarba. Sutarta bendradarbiauti ieškant silpnaregio IT specialisto praktiko, kuris galėtų prisidėti prie mokymų. LASS, siekdama padėti surinkti kuo didesnę studentų grupę, per filialus platino informaciją apie šią studijų programą. 2021 m. į specialiųjų pedagogų rengimo programą priimti 36 studentai.

Andžėjus Ravanas ir V. Balčikonis susitiko su Informacinės visuomenės plėtros komiteto vadovu Arminu Rakausku. Tartasi, kaip skatinti informacinės aplinkos prieinamumą. Pateiktas pasiūlymas siekti įtraukti į programuotojų studijų programas informacijos prieinamumo temą.

2021 m. pabaigoje SADM inicijavo laikinąją informacinės aplinkos prieinamumo neįgaliesiems darbo grupę, į kurią buvo deleguoti A. Ravanas ir V. Balčikonis. Darbo grupė parengė informacinės aplinkos prieinamumo gaires, kurios turėtų būti įteisintos 2022 m. Šių metų pradžioje suformuota nuolatinė informacijos neįgaliesiems prieinamumo darbo grupė, į kurią taip pat buvo deleguoti aukščiau minėti du LASS darbuotojai.

Kalbantis su Klaipėdos regos ugdymo centro, LASUC ir Lietuvos aklųjų bibliotekos vadovais, nuspręsta 2021 m. siekti elektroninių leidinių, o ypač vadovėlių, prieinamumo. LASS ir minėtų įstaigų iniciatyva suburta darbo grupė, į kurią pakviesti leidėjų, kultūros, SADM, ŠMSM atstovai. Įvyko du šios darbo grupės posėdžiai, kurių metu dalytasi informacija, ieškota būdų, kaip skatinti elektroninių leidinių prieinamumą, leidėjams pasiūlyta metodinė pagalba.

Medikai yra pirmieji, kurie užfiksuoja regos susilpnėjimą ar praradimą. Kai gydymas baigiasi arba yra nebegalimas, žmogui prisitaikyti prie naujos situacijos gali padėti LASS specialistai. Dėl to labai svarbu, kad medikai žinotų apie LASS teikiamą pagalbą ir laiku nukreiptų žmones. Dėl to LASS siekia vis glaudžiau bendrauti ir bendradarbiauti su medikais. Praeitais metais Įvyko susitikimas su LSMU Kauno klinikų Akių klinikos vadove dr. Reda Žemaitiene dėl glaudesnio bendradarbiavimo. Po susitikimo V. Balčikonis parengė pranešimą klinikos medikams apie LASS veiklą ir socialinės pagalbos galimybes. Sutarta, kad medikai silpnaregiams ir neregiams dalys LASS lankstinukus. Užmegztas ryšys su Lietuvos akių gydytojų draugija, Lietuvos optometrininkų asociacija. Planuojama skaityti pranešimus šių organizacijų metinėse konferencijose.

2021 m. kovo 5 d. V. Balčikonis Kauno akių klinikos organizuotoje konferencijoje „Retomis akių ligomis sergančių iššūkiai: aklumas ir silpnaregystė“ skaitė pranešimą „Pagalbos galimybės neregiams ir silpnaregiams – Lietuvos aklųjų ir silpnaregių sąjungos perspektyva“, o Daina Vitkauskienė – pranešimą „Žmonių su regos sutrikimais medicininė ir socialinė reabilitacija Poilsio ir reabilitacijos centre „Pušynas“ Palangoje“.

Minint Tarptautinę neįgaliųjų dieną V. Balčikonis skaitė pranešimą Vilniaus kolegijos studentams ir dėstytojams apie LASS organizaciją ir neregių bei silpnaregių poreikius.

LASS atstovai susitiko su Vilniaus miesto Vaiko teisių apsaugos skyriaus atstovais. Tarnybos atstovai siekė sužinoti, kokią pagalbą neregiams ir silpnaregiams, auginantiems vaikus, teikia LASS, kaip elgtis atvykus į tokią šeimą. Vaiko teisių apsaugos atstovams paaiškinta, kad regos sutrikimai neužkerta kelio rūpintis vaikais. Visuomet turi būti vertinami žmogaus gebėjimai, įgūdžiai ir adekvatus situacijos suvokimas, o ne regėjimas. Taip pat buvo paaiškinta, kad neregys gali pasirašyti dokumentus, kai darbuotojas jį supažindina su turiniu. LASS specialistai iškėlė problemą, kad tėvai per daug globoja neregius vaikus. Taip pat buvo atkreiptas dėmesys į tai, kad viena iš vaikų teisių yra kokybiškas švietimas, kurį šiuo metu gali suteikti LASUC.

LASS siekia įtvirtinti įstatymą, kuriuo valstybės lėšomis būtų finansuojami tik tie kino filmai, kurie turi garsinį vaizdavimą. Šiam tikslui suburta darbo grupė, kurią kuruoja NRD ir SADM, rengianti reikiamus teisėtvarkos pokyčius. LASS narių teisei į pritaikytą turinį atstovauja Seimo narys K. Bartoševičius. Lygiagrečiai yra ieškoma būdų užtikrinti, kad garsiniam vaizdavimui demonstruoti būtų sukurta tinkama platforma, prieinama regos negalią turintiems žmonėms. LASS darbuotojai bendradarbiauja su partneriais iš Vokietijos, Nyderlandų ir Švedijos, jau pritaikiusiais tokią sistemą savo šalyse. Ieškoma galimybės tinkamiausią sistemą įdiegti Lietuvoje.

2021 m. VšĮ LASS PVC ir Laisvės atėmimo vietų ligoninė Kaišiadoryse pasirašė bendradarbiavimo sutartį dėl socialinės partnerystės. VšĮ LASS PVC, pagal galimybes, nuteistiesiems su regos negalia teiks socialines ir kultūrines paslaugas, organizuos jų švietimą, laisvalaikio užimtumą, aprūpinimą techninės pagalbos priemonėmis (TPP), sieks mažinti jų atskirtį įkalinimo įstaigoje bei padėti integruotis į visuomenę po bausmės atlikimo.

# **4.2. Užsienyje**

LASS yra Europos aklųjų sąjungos (EAS) ir Pasaulio aklųjų sąjungos (PAS) narė, todėl LASS atstovai I. Jokštytė ir V. Balčikonis nuolat dalyvauja šių organizacijų rengiamuose susitikimuose, padeda rinkti informaciją, dalijasi patirtimi. Svarbiausi EAS tikslai kitais metais – siekti kuo geresnio informacinės aplinkos pritaikymo bei gerinti galimybę neregiams ir silpnaregiams savarankiškai balsuoti, kadangi tai vis dar neprieinama daugelyje EAS šalių. Kitas svarbus darbas, kurio lobizmui suburta atskira darbo grupė – garsinio vaizdavimo prieinamumas ir jo plėtra. Džiugu, kad ir Lietuvos plėtros programose šie tikslai įtraukti ir pradedami vykdyti. Tikimasi iki 2023 m. turėti aiškią viziją ir platformą, leisiančią filmus su garsiniu vaizdavimu stebėti be papildomos technikos, komentarus gaunant į savo išmaniuosius telefonus.

2021 m. daugelis tarptautinių renginių vis dar vyko nuotoliniu būdu. Birželio mėn. vyko nuotolinė PAS ir Tarptautinės sutrikusios regos švietimo tarybos asamblėja. Dalyviai susipažino su PAS veiklos ataskaitomis, dalyvavo PAS prezidento ir kitų pareigūnų rinkimuose. PAS prezidente išrinkta Martine Abel-Williamson. Vyko daug nuotolinių renginių informacijos, švietimo prieinamumo, darbo rinkos prieinamumo temomis.

V. Balčikonis nuotoliniu būdu dalyvavo metinėje EAS konferencijoje „Aklųjų ir silpnaregių žmonių įdarbinimas – raktas į įtrauktį“, kurioje buvo pristatyta Serbijos, Juodkalnijos, Vengrijos, Vokietijos patirtis įtraukiant neregius ir silpnaregius į darbo rinką.

V. Balčikonis ir I. Jokštytė dalyvavo Liublianoje vykusiame bendradarbiavimo su ES institucijomis komisijos posėdyje. Aptarta Marakešo sutartis, aplinkos prieinamumo standartų kūrimas (liftai, mokėjimo terminalai), PARVIS projektas, audiovizualinis vertimas, ES delsiama priimti Nediskriminavimo direktyva, neregiams ir silpnaregiams prieinamas balsavimas, ES neįgaliojo pažymėjimas, direktyva dėl interneto prieinamumo, JT neįgaliųjų teisių konvencijos įgyvendinimo ataskaitos teikimas, elektriniai paspirtukai keliuose.

Įvyko nuotolinis susitikimas su Europos negalios organizacijų forumo ekspertais dėl patirties pasidalijimo perkeliant Europos prieinamumo aktą į nacionalinę teisę.

2021 m. LASS tapo Europinio projekto PARVIS dalimi. Šiuo projektu norma pasiekti valstybių sprendimų priėmėjus, politikus, žurnalistus bei kitus visuomenės narius, didinti visuomenės informuotumą apie JT neįgaliųjų teisių konvenciją bei darnaus vystymosi tikslus ir rūpintis, kad šioje konvencijoje išvardytos žmonių su negalia teisės būtų kuo geriau užtikrintos. Bendradarbiaujant projekte kuriami trumpi vaizdo siužetai, supažindinantys su JT neįgaliųjų teisių konvencijoje reglamentuotomis neįgaliųjų teisėmis, bus rengiami mokymai, diskusijos ir kt. Visa su projektu susijusia informacija LASS dalijasi savo „Twitter“ ir „Facebook“ paskyrose bei nuotolinių susitikimų su LASS filialais metu.

# **5. LASS sutelktos lėšos ir vykdyti projektai**

#

# **5.1. Neįgaliųjų reikalų departamento finansuojami projektai**

2021 m. LASS bei jos steigtos įstaigos ir filialai vykdė Neįgaliųjų socialinės integracijos 2021–2023 metų veiksmų plane (toliau – Veiksmų planas) patvirtintus 2021 m. projektus. Pastaba: ankstesniais metais šie projektai būdavo finansuojami iš iki 2020 m. vykdytos Nacionalinės neįgaliųjų socialinės integracijos programos lėšų.

Ataskaitiniais metais Veiksmų plane patvirtintiems projektams įgyvendinti iš viso gauta 1 mln. 3,7 tūkst. Eur. Palyginti su 2020 m., bendra suma sumažėjo 28,8 tūkst. Eur (2,8 proc.). Tai lėmė Socialinės reabilitacijos paslaugų neįgaliesiems bendruomenėje projektų (SRPNB), kuriems įgyvendinti 2021 m. iš viso gauta 848,7 tūkst. Eur, finansavimo kritimas 42,8 tūkst. Eur (4,8 proc.) (2 priedas). Taip pat neigiamos įtakos LASS turėjo, kartu su partneriu VšĮ LASS RC, vykdyto Neįgaliųjų asociacijų veiklos rėmimo projekto veiklų, kuriems įgyvendinti 2021 m. skirta 127,2 tūkst. Eur, finansavimo sumažėjimas 13,8 tūkst. Eur (9,8 proc.). Pastaba: kadangi 2020 m. VšĮ LASS RC vykdytas Periodinių ir informacinių leidinių neįgaliesiems leidybos ir platinimo projektas nuo 2021 m. tapo viena iš Neįgaliųjų asociacijų veiklos rėmimo projekto veiklų, palyginimų bazė 2020 m. – Neįgaliųjų asociacijų veiklos rėmimo projekto bei Periodinių ir informacinių leidinių neįgaliesiems leidybos ir platinimo projekto bendra finansavimo suma.

Tačiau bendras finansavimo kritimas buvo šiek tiek mažesnis, jį sumažino 2021 m. viešųjų pirkimų konkurse dalyvavusio ir jį laimėjusio VšĮ LASS PVC vykdyta, Veiksmų plane patvirtinta kompleksinių socialinės reabilitacijos paslaugų akliesiems veikla, kuriai įgyvendinti gauta 27,8 tūkst. Eur.

LASS, įgyvendinant Veiksmų planą, atlieka vis daugiau darbų, tačiau skiriamų lėšų suma atitinkamai nedidėja.

Daugiau informacijos apie 2021 m. vykdytus Veiksmų plano projektus galima rasti atitinkamuose ataskaitos skyriuose ir LASS interneto svetainėje [www.lass.lt](http://www.lass.lt).

**2018–2021 m. tendencijos.** Finansiniais metais, palyginti su 2018 m., bendras projektų finansavimas padidėjo 17,4 tūkst. Eur (1,8 proc.). Tai lėmė 49,0 tūkst. Eur (6,1 proc.) išaugęs Socialinės reabilitacijos paslaugų neįgaliesiems bendruomenėje projektų finansavimas. Taip pat teigiamą įtaką turėjo 2021 m. VšĮ LASS PVC vykdyta kompleksinių socialinės reabilitacijos paslaugų akliesiems veikla (gauta 27,8 tūkst. Eur). Tačiau ataskaitiniais metais LASS, kartu su partneriu VšĮ LASS RC, vykdyto Neįgaliųjų asociacijų veiklos rėmimo projekto finansavimas, palyginti su 2018 m. (kadangi tuomet vykdytas Periodinių ir informacinių leidinių neįgaliesiems leidybos ir platinimo projektas nuo 2021 m. tapo viena iš Neįgaliųjų asociacijų veiklos rėmimo projekto veiklų, palyginimų bazė 2018 m. – Neįgaliųjų asociacijų veiklos rėmimo projekto bei Periodinių ir informacinių leidinių neįgaliesiems leidybos ir platinimo projekto bendra finansavimo suma, kuri sudarė 186,6 tūkst. Eur), sumažėjo net 59,4 tūkst. Eur (31,8 proc.). Tai lėmė dėl Periodinių ir informacinių leidinių neįgaliesiems leidybos ir platinimo projekto veiklos prijungimo prie Neįgaliųjų asociacijų veiklos rėmimo projekto veiklų sumažėjusios leistinos administravimo išlaidos bei žymiai sumažėjusi nustatyta maksimaliai galima gauti finansavimo suma.

# **5.2. LASS įstaigų ir gamybos įmonių ūkinė-finansinė veikla**

# **5.2.1. LASS viešosios įstaigos**

2021 m. ūkinę-finansinę veiklą tęsė keturios gamybinės veiklos nevykdančios LASS viešosios įstaigos: VšĮ LASS RC, VšĮ LASS PVC, VšĮ LASS ŠRC ir VšĮ Vilkpėdės BSPC.

**Ūkinės-finansinės veiklos pajamos.** Keturios LASS viešosios įstaigos per 2021 m. gavo 3 mln. 202,9 tūkst. Eur pajamų. Palyginti su 2020 m., jos padidėjo 99,0 tūkst. Eur (3,2 proc.). Tai lėmė LASS įstaigų finansavimo pajamų (panaudoto finansavimo sumų), kurios 2021 m. sudarė 56,1 proc. (1 mln. 798,1 tūkst. Eur) visų pajamų, augimas 95,4 tūkst. Eur (5,6 proc.). Bendram pajamų augimui taip pat teigiamą įtaką turėjo ūkinės veiklos pajamų, 2021 m. sudariusių 43,9 proc. (1 mln. 404,8 tūkst. Eur) visų pajamų, padidėjimas 3,6 tūkst. Eur (0,3 proc.).

**Ūkinės veiklos pajamų** **augimas** susijęs tik su 59,3 tūkst. Eur (50,3 proc.) padidėjusiomis kitomis pajamomis (pvz., VšĮ LASS RC gavo 35,0 tūkst. Eur pajamų už sklypo Labdarių g. 7/11 (Vilniuje) esančiame kieme trumpalaikę (3 mėn.) nuomą, VšĮ LASS PVC – 27,8 tūkst. Eur už vykdytą kompleksinių socialinės reabilitacijos paslaugų akliesiems veiklą). Tuo tarpu didžiąją ataskaitinių metų visų pajamų dalį (1 mln. 227,8 tūkst. Eur arba 87,4 proc.) sudarančios keturių LASS įstaigų patalpų nuomos pajamos, palyginti su praėjusiais 2020 m., sumažėjo 55,7 tūkst. Eur (4,3 proc.). Tai lėmė žymus šių pajamų kritimas VšĮ LASS RC (sumažėjo 84,5 tūkst. Eur (8,1 proc.) ir siekė 964,6 tūkst. Eur). Priežastis – 2020 m. gruodžio mėn. buvo nutrauktos nuomos sutartys dėl 800 kv. m patalpų, už kurių nuomą iki tol kas mėnesį įstaiga gaudavo apie 8,0 tūkst. Eur pajamų. Be to, kai kuriems nuomininkams dėl jų veiklos apribojimų esant „Covid-19“ pandemijai, taikytos nuolaidos. Patalpų nuomos pajamos taip pat sumažėjo ir VšĮ LASS ŠRC (5,0 tūkst. Eur (9,5 proc.) ir siekė 47,8 tūkst. Eur). Tuo tarpu kitose dviejose LASS įmonėse šios pajamos išaugo: VšĮ LASS PVC – 31,3 tūkst. Eur (18,0 proc.) ir siekė 205,0 tūkst. Eur, VšĮ Vilkpėdės BSPC – 2,5 tūkst. Eur (31,9 proc.) ir siekė 10,4 tūkst. Eur.

**Finansavimo pajamos** (valstybės institucijų, savivaldybių bei privačių rėmėjų panaudotas finansavimas ir parama) 2021 m. sudarė iš viso 1 mln. 798,1 tūkst. Eur. Didžioji dalis – panaudotas Neįgaliųjų socialinės integracijos 2021–2023 metų veiksmų plane (toliau – Veiksmų planas) patvirtintų 2021 m. projektų finansavimas (883,2 tūkst. Eur). Lėšos taip pat panaudotos LASS respublikinio ir 3-ių regioninių fondų išlaidoms (303,5 tūkst. Eur), Užimtumo tarnybos finansavimo kaštams (154,8 tūkst. Eur), filialų veiklai remti (49,8 tūkst. Eur), kitos gautos paramos išlaidoms (215,0 tūkst. Eur) ir pan.

**Patirtos sąnaudos.** Keturios LASS įstaigos 2021 m. savo veiklai naudojo iš įvairių ūkinės-finansinės veiklos šaltinių sutelktas lėšas (883,2 tūkst. Eur Veiksmų plane patvirtintų 2021 m. projektų; 915,0 tūkst. Eur valstybės institucijų, savivaldybių bei privačių rėmėjų; 1 mln. 501,3 tūkst. Eur ūkinės veiklos). Visos patirtos išlaidos sudarė 3 mln. 299,5 tūkst. Eur. Reikia pažymėti, kad 2021 m., kaip ir ankstesniais, didžiausią LASS įstaigų visų sąnaudų lyginamąjį svorį sudarė išlaidos darbuotojams išlaikyti (1 mln. 679,4 tūkst. Eur arba 50,9 proc.).

**Grynasis 2021 m. keturių LASS įstaigų veiklos rezultatas** – 96,6 tūkst. Eur nuostolis. Teigiamą veiklos rezultatą pasiekė tik VšĮ LASS PVC (pelnas sudarė 950 Eur). VšĮ LASS ŠRC veiklos rezultatas – 0 Eur. Kitos 2 LASS įstaigos patyrė nuostolį: VšĮ LASS RC neigiamas veiklos rezultatas siekė 97461 Eur, VšĮ Vilkpėdės BSPC – 44 Eur.

Reikia pažymėti, kad aptariamu laikotarpiu 89,4 tūkst. Eur sumažėjo LASS įstaigų disponuojamos **piniginės lėšos**, kurios 2021 m. pabaigoje sudarė 312,6 tūkst. Eur.

**Bendrasis mokumas** (trumpalaikio turto ir trumpalaikių įsipareigojimų santykis). Bendrasis visų LASS įstaigų mokumas aptariamu laikotarpiu – 1,6 (2020 m. buvo 2,0), tai reiškia, kad vienam jų trumpalaikių įsipareigojimų eurui teko 1,6 trumpalaikio turto, kuriuo gali būti nedelsiant padengti trumpalaikiai įsipareigojimai, euro. Tačiau pagal atskiras įstaigas bendrojo mokumo koeficientas pasiskirstęs netolygiai. VšĮ LASS RC, VšĮ LASS ŠRC ir VšĮ Vilkpėdės BSPC jo reikšmė didesnė nei 1,7. Taigi, šios įstaigos yra mokios. Tačiau bendrojo mokumo koeficientas VšĮ LASS PVC ataskaitinių metų pabaigoje sudarė tik 0,6. Tai reiškia, kad ši įstaiga nedelsiant galėtų padengti tik 60 proc. savo trumpalaikių įsipareigojimų.

**2018–2021 m. tendencijos.** 2021 m., palyginti su 2018 m., visos LASS įstaigų ūkinės veiklos pajamos sumažėjo 22,6 tūkst. Eur (1,6 proc.). Šį pokytį lėmė bendras patalpų nuomos pajamų, kurios kiekvienais aptariamo laikotarpio metais sudarė daugiau nei 80 proc. visų gautų ūkinės veiklos pajamų, sumažėjimas 82,5 tūkst. Eur (6,3 proc.). Kadangi 2019 m. 4-ą ketvirtį trijų likviduojamų LASS įstaigų (VšĮ Klaipėdos ir Telšių regionų aklųjų centro, VšĮ Šiaulių ir Tauragės regionų aklųjų centro bei VšĮ Vilniaus ir Alytaus regionų aklųjų centro) nekilnojamasis turtas perduotas kitoms veiklą iki šiol tęsiančioms keturioms LASS įstaigoms, atlikti tikslius 2018–2021 m. pajamų palyginimus pagal atskiras įstaigas nėra galimybės.

# **5.2.2. LASS socialinės įmonės**

Visus 2021 metus ūkinę-finansinę veiklą vykdė trys LASS socialinės įmonės: dvi uždarosios akcinės bendrovės („Regseda“, „Liregus“) ir viena gamybą vykdanti viešoji įstaiga „Aksida“.

**Ūkinės-finansinės veiklos pajamos**. Trys LASS gamybos įmonės 2021 m. iš viso gavo 13,73 mln. Eur pajamų. Palyginti su praėjusiais 2020 m., jos padidėjo 3,57 mln. Eur (35,1 proc.). Bendrą visų pajamų augimą lėmė pajamų už pagamintą ir parduotą produkciją bei atliktus darbus, kurios 2021 m. sudarė 96,6 proc. visų pajamų ir siekė 13,26 mln. Eur, padidėjimas 3,63 mln. Eur (37,8 proc.). Reikia pažymėti, kad ataskaitiniais metais šios pajamos augo visose trijose LASS įmonėse: UAB „Regseda“ – 2 mln. 705,9 tūkst. Eur arba 47,3 proc. (2020 m. mažėjo 79,4 tūkst. Eur arba 1,4 proc.) ir siekė 8 mln. 421,3 tūkst. Eur; VšĮ „Aksida“ – 494,2 tūkst. Eur arba 93,1 proc. (2020 m. mažėjo 49,3 tūkst. Eur arba 8,5 proc.) ir siekė 1024,9 tūkst. Eur; UAB „Liregus“ – 431,6 tūkst. Eur arba 12,8 proc. (2020 m. didėjo 26,4 tūkst. Eur arba 0,8 proc.) ir siekė 3 mln. 810,0 tūkst. Eur.

Trys LASS gamybos įmonės 2021 m. iš patalpų nuomos gavo 134,6 tūkst. Eur pajamų. Palyginti su 2020 m., jos sumažėjo 10,7 tūkst. Eur (7,4 proc.). Tai lėmė šių pajamų kritimas UAB „Regseda“ (13,1 tūkst. Eur arba 53,5 proc.) ir UAB „Liregus“ (3,9 tūkst. Eur arba 4,5 proc.). Tuo tarpu VšĮ „Aksida“ jos padidėjo 6,3 tūkst. Eur (18,3 proc.).

2021 m. (kaip ir 2020 m.) didžiausias ūkinės-finansinės veiklos pajamų lyginamasis svoris teko UAB „Regseda“, kurios pajamos sudarė 62,8 proc. visų LASS įmonių gautų pajamų, ir UAB „Liregus“ – 29,4 proc., mažiausias – VšĮ „Aksida“, kurios pajamos 2021 m. sudarė 7,8 proc. visų LASS įmonių gautų pajamų.

**Ūkinės-finansinės veiklos sąnaudos**. 2021 m. visos trijų LASS įmonių patirtos sąnaudos (atėmus Užimtumo tarnybos subsidijas) siekė 13,46 mln. Eur. Palyginti su praėjusiais 2020 m., jos padidėjo 3,37 mln. Eur (33,4 proc.). Bendrą visų sąnaudų augimą lėmė pagamintos ir parduotos produkcijos bei atliktų darbų savikainos, kuri 2021 m. sudarė 82,0 proc. visų sąnaudų ir siekė 11,03 mln. Eur, padidėjimas 3,11 mln. Eur (39,2 proc.). Reikia pažymėti, kad pardavimų savikainos sąnaudos išaugo visose trijose LAS įmonėse: UAB „Regseda“ – 2 mln. 376,7 tūkst. Eur arba 48,5 proc. ir siekė 7 mln. 278,4 tūkst. Eur; VšĮ „Aksida“ – 370,4 tūkst. Eur arba 81,7 proc. ir siekė 823,6 tūkst. Eur; UAB „Liregus“ – 361,9 tūkst. Eur arba 14,1 proc. ir siekė 2 mln. 932,7 tūkst. Eur.

**Ūkinės-finansinės veiklos rezultatas**. Visos trys LASS gamybos įmonės 2021 m. dirbo pelningai. UAB „Regseda“ pelnas siekė 149,7 tūkst. Eur (2020 m. – 121,5 tūkst. Eur), UAB „Liregus“ – 102,6 tūkst. Eur (2020 m. – 14,2 tūkst. Eur), VšĮ „Aksida“ – 19,5 tūkst. Eur (2020 m. buvo 60,8 tūkst. Eur nuostolis). Bendras 2021 m. trijų LASS įmonių veiklos rezultatas – 271,8 tūkst. Eur pelnas (2020 m. jis sudarė 74,9 tūkst. Eur).

**Bendrasis trijų LASS įmonių pardavimų pelningumas**, t. y. bendrojo pelno (produkcijos ir atliktų darbų pardavimai–parduotos produkcijos ir atliktų darbų savikaina) bei produkcijos ir atliktų darbų pardavimų santykis 2021 m. siekė 16,8 proc. (2020 m. buvo 17,7 proc.). Tai rodo, kad ataskaitiniais metais, palyginti su praėjusiais 2020 m., sumažėjo skirtumas tarp LASS įmonių gaminių pardavimo kainos ir jų savikainos. Tai taip pat reiškia, kad vienu centu padidėjo 1-am produkcijos pardavimų eurui uždirbti vidutiniškai patiriamos gamybos sąnaudos, kurios 2021 m. sudarė 83 ct (2020 m. buvo 82 ct). Tačiau pagal atskiras įmones šis rodiklis skiriasi: UAB „Liregus“ jis sudaro 77 ct.; VšĮ „Aksida“ – 80 ct.; UAB „Regseda“ – 86 ct. Reikia pažymėti, kad pardavimų pelningumas ataskaitiniais metais išaugo tik VšĮ „Aksida“ (34,2 proc. arba 5,0 proc. punkto) ir siekė 19,6 proc. Tuo tarpu kitose dviejose LASS įmonėse jis sumažėjo: UAB „Liregus“ – 3,8 proc. arba 0,9 proc. punkto ir siekė 23,0 proc., UAB „Regseda“ – 4,2 proc. arba 0,6 proc. punkto (kaip ir praėjusiais metais, vis dar buvo mažiausias – siekė tik 13,6 proc.).

**Užimtumo tarnybos subsidijos**. Visos trys LASS įmonės turi socialinės neįgaliųjų įmonės statusą ir gauna valstybės subsidijas. 2021 m. valstybė jas parėmė 1 mln. 956,1 tūkst. Eur, tai sudarė 12,7 proc. (2020 m. – 19,7 proc.) visų šių įmonių gamybos sąnaudų. Palyginti su praėjusiais 2020 m., Užimtumo tarnybos subsidijos padidėjo nežymiai (14,2 tūkst. Eur arba 0,7 proc.). Tačiau pagal atskiras įmones keitėsi skirtingai. Dviejose LASS įmonėse subsidijos padidėjo: VšĮ „Aksida“ – 16,5 tūkst. Eur (4,4 proc.) ir sudarė 390,6 tūkst. Eur, UAB „Liregus“ – 11,3 tūkst. Eur (1,5 proc.) ir sudarė 748,8 tūkst. Eur. Tuo tarpu UAB „Regseda“ jos sumažėjo 13,6 tūkst. Eur (1,6 proc.) ir sudarė 816,7 tūkst. Eur.

**Skolos LASS gamybos įmonėms** 2021 m. padidėjo 404,2 tūkst. Eur (17,8 proc.) ir aptariamo laikotarpio pabaigoje siekė 2 mln. 671,4 tūkst. Eur. Tai lėmė jų augimas visose trijose LASS įmonėse: UAB „Regseda“ – 371,8 tūkst. Eur, VšĮ „Aksida“ – 23,3 tūkst. Eur, UAB „Liregus“ – 9,1 tūkst. Eur. Reikia pažymėti, kad ir toliau didžiąją visų skolų LASS įmonėms dalį sudarė skolos už parduotą produkciją ir atliktus darbus (2 mln. 419,8 tūkst. Eur arba 90,6 proc. visų skolų).

**Trumpalaikiai trijų LASS gamybos įmonių įsipareigojimai** 2021 m. padidėjo 327,4 tūkst. Eur (26,1 proc.) ir aptariamo laikotarpio pabaigoje siekė 1 mln. 580,4 tūkst. Eur. Tai lėmė jų augimas visose trijose LASS įmonėse: UAB „Regseda“ – 249,9 tūkst. Eur (34,9 proc.), VšĮ „Aksida“ – 49,0 tūkst. Eur (79,4 proc.), UAB „Liregus“ – 28,5 tūkst. Eur (6,0 proc.).

Kadangi per 2021 m. trijų LASS gamybos įmonių bendra trumpalaikio turto vertė (atėmus turimas atsargas) sumažėjo 154,6 tūkst. Eur arba 4,8 proc., o jų trumpalaikių įsipareigojimų suma padidėjo 327,4 tūkst. Eur arba 26,1 proc., tai turėjo neigiamos įtakos šių LASS įmonių **einamajam likvidumui** ((trumpalaikis turtas-atsargos) / trumpalaikiai įsipareigojimai), kuris 2021 m., palyginti su praėjusiais 2020 m., sumažėjo 24,4 proc. (nuo 2,58 iki 1,95). Vadovaujantis ataskaitinių metų duomenimis, UAB „Liregus“ turimu likvidžiausiu turtu (trumpalaikis turtas-atsargos) nedelsiant galėtų padengti visus bendrovės trumpalaikius įsipareigojimus 3,29 karto (2020 m. – 4,42 karto), VšĮ „Aksida“ – 1,76 karto (2020 m. – 1,77 karto), UAB „Regseda“ – 1,27 karto (2020 m. – 1,43 karto). Normali situacija, kai einamasis likvidumas siekia 100 proc. (koeficientas = 1) ir daugiau. Kaip matyti iš pateiktų koeficientų, visos trys LASS gamybos įmonės yra mokios ir nedelsiant galėtų padengti visus savo trumpalaikius įsipareigojimus.

Apibendrinant trijų LASS gamybos įmonių 2021 m. ūkinės-finansinės veiklos rezultatus, reikia pažymėti, kad **didžiausias finansinis augimas** buvo UAB „Regseda“. Nors aptariamu laikotarpiu nežymiai sumažėjo jos likvidumo koeficientas (nuo 1,43 karto (2020 m.) iki 1,27 karto (2021 m.)) ir bendrasis pardavimų pelningumas (nuo 14,2 proc. (2020 m.) iki 13,6 proc. (2021 m.)), ši įmonė gavo didžiausią pelną, siekiantį 149,7 tūkst. Eur, o jos pagamintos produkcijos ir atliktų darbų pardavimų pajamos išaugo net 2 mln. 705,9 tūkst. Eur (47,3 proc.) ir sudarė 8,42 mln. Eur, t. y. 63,5 proc. visų LASS įmonių uždirbtų pajamų. Ataskaitiniais metais **stabiliai** dirbo ir UAB „Liregus“. Jos pelnas siekė 102,6 tūkst. Eur, pagamintos produkcijos ir atliktų darbų pardavimų pajamos padidėjo 431,6 tūkst. Eur (12,8 proc.) ir siekė 3,81 mln. Eur, t. y. 28,7 proc. visų LASS įmonių uždirbtų pajamų. Nors sumažėjo tiek šios įmonės bendrasis pardavimų pelningumas (3,8 proc. (0,9 proc. punkto) ir siekė 23,0 proc.), tiek ir einamasis likvidumas (25,6 proc. ir sudarė 3,29 karto), tačiau minėti rodikliai ir toliau buvo didžiausi iš visų LASS įmonių. VšĮ „Aksida“ 2021 m. taip pat pastebimas **finansinis augimas**. Įstaigos veiklos rezultatas – 19,5 tūkst. Eur pelno. Jos pagamintos produkcijos ir atliktų darbų pardavimų pajamos padidėjo 494,2 tūkst. Eur (93,1 proc.) ir siekė 1024,9 tūkst. Eur, bendrasis pardavimų pelningumas išaugo net 34,2 proc. arba 5,0 proc. punkto (nuo 14,6 proc. (2020 m.) iki 19,6 proc. (2021 m.)), o einamasis likvidumas keitėsi nežymiai (sumažėjo 0,6 proc. ir siekė 1,76 karto).

**2018–2021 m. tendencijos**. 2021 m. trijų LASS gamybos įmonių (UAB „Regseda“, UAB „Liregus“, ir VšĮ „Aksida“) pagamintos produkcijos ir atliktų darbų pardavimų pajamos, palyginti su 2018 m., padidėjo 3,57 mln. Eur arba 36,8 proc. Tai lėmė spartus jų augimas tiek absoliučia suma, tiek ir procentais UAB „Regseda“ (padidėjimas 2,28 mln. Eur arba 37,1 proc.). Reikia pažymėti, kad pagamintos produkcijos ir atliktų darbų pardavimų pajamos taip pat augo ir kitose dviejose LASS įmonėse: UAB „Liregus“ – 0,87 mln. Eur (29,6 proc.), VšĮ „Aksida“ – 0,41 mln. Eur (68,0 proc.).

Aptariant bendrą trijų LASS įmonių patalpų nuomos pajamų kitimą 2021 m., palyginti su 2018 m., reikia pažymėti, kad šios pajamos padidėjo nežymiai (padidėjo 1,7 tūkst. Eur arba 1,3 proc.). Tačiau pagal atskiras LASS įmones keitėsi skirtingai. VšĮ „Aksida“ jos išaugo net 10,7 tūkst. Eur (35,7 proc.). Tuo tarpu kitose dviejose LASS įmonėse patalpų nuomos pajamos sumažėjo: UAB „Liregus“ – 5,8 tūkst. Eur (6,6 proc.), UAB „Regseda“ – 3,2 tūkst. Eur (21,9 proc.).

Trijų LASS socialinių įmonių gaunamos Užimtumo tarnybos subsidijos 2021 m., palyginti su 2018 m., sumažėjo 162,8 tūkst. Eur (7,7 proc.). Tai lėmė jų kritimas dviejose LASS įmonėse: UAB „Regseda“ – 112,2 tūkst. Eur (12,1 proc.), VšĮ „Aksida“ – 59,2 tūkst. Eur (13,2 proc.). Tuo tarpu UAB „Liregus“ Užimtumo tarnybos subsidijos aptariamu laikotarpiu nežymiai padidėjo (8,6 tūkst. Eur arba 1,2 proc.).

# **5.3. LASS fondų socialinėms programoms vykdyti lėšų telkimas ir panaudojimas**

Įgyvendinant LASS XXIX Suvažiavimo rezoliucijos „Dėl Lietuvos aklųjų ir silpnaregių sąjungos turto valdymo ir ūkinės veiklos 2018–2022 m.“ nuostatas ir vadovaujantis 2020 m. sausio 22 d. LASS tarybos patvirtinta nauja Atskaitymų į LASS fondus socialinėms programoms vykdyti ir juose sutelktų lėšų naudojimo tvarkos redakcija (pakeitimai dėl 2019 m. vykusios regionų aklųjų centrų reformos), 2021 m. buvo formuojami vienas respublikinis ir trys regioniniai LASS fondai socialinėms programoms vykdyti.

**Ataskaitiniais metais LASS respublikiniame fonde** sutelkta 209,8 tūkst. Eur suma, kuri, palyginti su praėjusiais metais, padidėjo 3,5 tūkst. Eur arba 1,7 proc. Didžioji jos dalis panaudota LASS ir trijų jos steigtų įstaigų vykdytiems Neįgaliųjų socialinės integracijos 2021–2023 metų veiksmų plane patvirtintiems 2021 m. vykdomiems projektams kofinansuoti (85,0 tūkst. Eur). Fondo lėšos taip pat panaudotos LASS filialų veiklai remti (58,0 tūkst. Eur), Užimtumo tarnybos subsidijuojamoms darbo vietoms kofinansuoti (30,0 tūkst. Eur), LASS narių materialinei paramai (20,0 tūkst. Eur), projektams ir veikloms pagal pateiktas paraiškas finansuoti (15,6 tūkst. Eur), VšĮ LASS respublikinio centro vykdomo ES projekto „Kuriame socialinę gerovę regėjimo neįgaliųjų namuose“ veiklai kofinansuoti (10,0 tūkst. Eur) ir kitiems tikslams. 2021 m. iš viso panaudota 235,4 tūkst. Eur (iš jų, 25,6 tūkst. Eur – ankstesnių metų likutis) aptariamo fondo lėšų.

**Ataskaitiniais metais taip pat buvo formuojami trys LASS regioniniai fondai (LASS pietvakarių, LASS šiaurės rytų ir LASS Vilniaus miesto)**, kurių bendra suma sudarė 54,8 tūkst. Eur. Palyginti su praėjusiais metais, priskaitymai į šiuos fondus padidėjo 3,0 tūkst. Eur arba 5,8 proc. Tai lėmė 2,9 tūkst. Eur (10,2 proc.) išaugusios LASS pietvakarių regioninio fondo lėšos (ataskaitiniais metais siekė 31,5 tūkst. Eur ir sudarė 57,5 proc. bendros trijų regioninių fondų sumos). Taip pat teigiamą įtaką turėjo LASS šiaurės rytų regioninio fondo (2021 m. siekė 10,3 tūkst. Eur) padidėjimas (0,4 tūkst. Eur arba 4,0 proc.). Tuo tarpu LASS Vilniaus miesto regioninio fondo lėšos, kurios ataskaitiniais metais sudarė 13,0 tūkst. Eur, sumažėjo 0,3 tūkst. Eur (2,6 proc.).

Reikia pažymėti, kad ataskaitiniais metais 100 proc. panaudotos visų trijų regioninių fondų lėšos: LASS pietvakarių – 44,8 tūkst. Eur (iš jų 13,3 tūkst. Eur – ankstesnių metų likutis), LASS šiaurės rytų – 10,3 tūkst. Eur, LASS Vilniaus miesto – 13,0 tūkst. Eur. Iš viso 2021 m. regioninių fondų panaudojimas sudarė 68,1 tūkst. Eur (iš jų Neįgaliųjų socialinės integracijos 2021–2023 metų veiksmų plane patvirtintų projektų veikloms kofinansuoti skirta 44,2 tūkst. Eur).

**Trumpai apžvelgiant 2018–2021 m. LASS fondų lėšų telkimą ir panaudojimą**, reikia pažymėti, kad, palyginti su baziniais 2018 m., LASS respublikinio fondo lėšos išaugo 28,9 tūkst. Eur (14,7 proc.), o bendra LASS regioninių fondų lėšų suma sumažėjo 11,1 tūkst. Eur (16,8 proc.). Tai susiję su 2019 m. VšĮ LASS respublikiniam centrui perduotu pastatu Vilniuje (Naugarduko g. 91), kurio patalpų nuomos pajamų dalis (20 proc.) po regionų aklųjų centrų reformos įtraukiama formuojant LASS respublikinį fondą (ankstesniais metais lėšos buvo įtraukiamos formuojant Vilniaus ir Alytaus regioninį fondą).

# **5.4. Iš kitų šaltinių pritrauktos lėšos**

2021 m. LASS įstaigos ir LASS filialai, rengdami projektus kitiems rėmėjams, iš savivaldybių (išskyrus SRPNB projektų finansavimą) gavo 12,1 tūkst. Eur. Didžiausią lyginamąjį svorį sudarė Varėnos raj. savivaldybės skirtos lėšos (2,6 tūkst. Eur). Taip pat daugiau kaip 1,0 tūkst. Eur ataskaitiniais metais LASS filialų pateiktiems projektams finansuoti skyrė Marijampolės (1,7 tūkst. Eur), Jonavos raj. (1,5 tūkst. Eur), Panevėžio m. (1,5 tūkst. Eur), Švenčionių raj. (1,3 tūkst. Eur) bei Šalčininkų raj. (1,2 tūkst. Eur) savivaldybės. Iš 49-ių savivaldybių, kuriose veikia LASS filialai, finansavimą papildomiems projektams skyrė mažiau nei ketvirtadalis – tik 12 (VšĮ LASS PVC veiklos teritorijoje – 7, VšĮ LASS ŠRC veiklos teritorijoje – 5).

 Kaip ir ankstesniais metais, daugiausia lėšų iš Užimtumo tarnybos per Užimtumo rėmimo programą pritraukė VšĮ LASS ŠRC – net 82,1 tūkst. Eur (2020 m. – 78,7 tūkst. Eur). VšĮ LASS RC pritraukė 46,3 tūkst. Eur (2020 m. – 33,4 tūkst. Eur), VšĮ LASS PVC – 26,4 tūkst. Eur (2020 m. – 27,3 tūkst. Eur), LASS – 10,6 tūkst. Eur (2020 m. – 0,0 tūkst. Eur). Tuo tarpu VšĮ Vilkpėdės BSPC ataskaitiniais metais per Užimtumo rėmimo programą darbuotojų su negalia įdarbinta vis dar nebuvo.

 Daugiausia paramos iš įvairių fondų ir ne pelno organizacijų gavo VšĮ LASS RC (143,9 tūkst. Eur, iš jų 70,0 tūkst. Eur sudarė vykdomo ES projekto „Kuriame socialinę gerovę regėjimo neįgaliųjų namuose“ lėšos ir 53,9 tūkst. Eur – VšĮ Spaudos, radijo ir televizijos rėmimo fondo finansavimas) bei VšĮ Vilkpėdės BSPC (7,0 tūkst. Eur).

2021 m. verslo bendrovių suteikta parama (eliminuojant LASS įmonių pervestas LASS regioninių socialinių fondų lėšas) siekė 11,9 tūkst. Eur. Didžiąją jos dalį (10,0 tūkst. Eur) sudarė VšĮ Vilkpėdės BSPC gauta parama iš UAB „MAXIMA LT“. Ataskaitiniais metais verslo bendrovės taip pat parėmė du LASS filialus (Pakruojo raj. – 0,8 tūkst. Eur, Joniškio raj. – 0,7 tūkst. Eur).

2021 m. LASS ir jos steigtoms įstaigoms VMI pervedė 4,8 tūkst. Eur (2020 m. – 4,7 tūkst. Eur) fizinių asmenų skirtą procentinės gyventojų pajamų mokesčio dalies paramą. LASS nario mokesčio įnašai sudarė 2,7 tūkst. Eur (2020 m. – 2,3 tūkst. Eur).

# **6. LASS strateginių tikslų ir veiklos krypčių vykdymas**

#

# **6.1. LASS strateginių tikslų vykdymas**

LASS XXIX suvažiavimas patvirtino LASS strateginius tikslus 2018–2022 metams, kurių įgyvendinimas buvo tęsiamas ir 2021 m.

**LASS lobistinės įtakos stiprinimas.** Pirmininko pavaduotoja I. Jokštytė bendradarbiauja su Vyriausybe, eidama visuomeninės konsultantės pareigas socialiai pažeidžiamiausių visuomenės grupių socialinės integracijos klausimais. Ministro pirmininko visuomeniniai konsultantai, jo prašymu, teikia jam konsultacijas, pasiūlymus, išvadas ir kitą informaciją. Todėl LASS turi galimybę gauti bei teikti informaciją aukščiausiu valstybiniu lygmeniu.

Taip pat bendradarbiaujama su Seimo nariais J. Džiugeliu, K. Bartoševičiumi ir M. Ošmianskiene, siekiant palankių įstatymų LASS bendruomenei rūpimais klausimais: dėl aklųjų socialinės reabilitacijos modelio atnaujinimo, garsinio vaizdavimo įteisinimo, prieinamesnių rinkimų organizavimo, planuojamų užimtumo įstatymo pokyčių ir kt.

Visų 4 metų laikotarpiu LASS specialistai glaudžiai bendradarbiavo su valstybės institucijomis, nevyriausybinėmis organizacijomis ir kitomis įstaigomis, darančiomis įtaką neregių ir silpnaregių gerovei ir teisių užtikrinimui. Pasitelktos įvairios visuomenės švietimo, informavimo priemonės, aprašytos praėjusių ir šių metų ataskaitoje, skatinama visais su neregiais ir jiems skirtais pritaikymais (fizinė, informacinė, kultūrinė aplinka ir kt.) susijusiais klausimais konsultuotis su LASS. Pasekmė – vis dažniau LASS ir LASS RC specialistai įtraukiami į įvairias darbo grupes, kreipiamasi į LASS dėl įvairių konsultacijų ir mokymų pravedimo.

**LASS steigtų įstaigų reorganizavimas.** 2019 m. LASS taryboje priimtas sprendimas reorganizuoti LASS regioninius aklųjų centrus buvo sėkmingai baigtas įgyvendinti 2020 m. Reforma pasiteisino – įstaigos veikia sėkmingai. Reformos metu stengtasi išsaugoti ar pasiūlyti naujas darbo vietas LASS regioniniuose aklųjų centruose dirbusiems darbuotojams. Šiam tikslui pasiekti stengtasi panaudoti kuo daugiau valstybės priemonių – įdarbinimas per Užimtumo tarnybą, projektinis finansavimas. Nuolat keliama darbuotojų kompetencija organizuojant mokymus, plečiama darbuotojų komanda, papildant organizaciją naujomis kompetencijomis.

**LASS įvaizdžio formavimas**. Po ilgų svarstymų ir bandymų atrasti naują LASS įvaizdį ir siūlymų pakeisti LASS pavadinimą, siekiant, kad jis atspindėtų silpnaregių priklausymą organizacijai, kuriems nepritarė LASS bendruomenė ir taryba, buvo nuspręsta atnaujinti LASS logotipą, nedarant kardinalių pakeitimų. Atnaujinant LASS atributiką siekta, kad ji būtų informatyvi, šiuolaikiška ir patraukli ne tik LASS nariams, bet ir kitoms institucijoms.

**Komunikacijos gerinimas**. 2021 m. buvo sukurta nauja, internetinių svetainių prieinamumo reikalavimus atitinkanti, LASS svetainė.

LASS stiprino bendradarbiavimą su filialais, organizuojant mėnesinius nuotolinius susitikimus. Per 2021 m. surengta 13 susitikimų su LASS filialų atstovais ir nariais. Jų metu ne tik dalintasi ir diskutuota organizaciniais klausimais bei spręstos kasdienėje veikloje kylančios problemos, bet ir organizuoti mokymai, kurių metu pakviesti ekspertai, NRD, LNF atstovai pasidalijo naujausiomis aktualiomis žiniomis bei atsakė į LASS filialų darbuotojams kylančius klausimus. Ieškoma įvairių būdų, kad komunikacija LASS bendruomenėje būtų kuo operatyvesnė.

LASS rūpinasi komunikacijos gerinimu ne tik tarp organizacijos ir filialų bei regionų centrų, bet ir informuojant LASS narius apie asociacijos vykdomus projektus, kuriamus įrankius bei atsakant į kitus kasdien kylančius klausimus ar reaguojant į kylančias aktualijas. Filialams ir pageidaujantiems LASS nariams elektroniniu paštu siunčiamas naujienlaiškis.

**Informacinių technologijų prieinamumo ir naudojimo skatinimas**. 2019 m. Lietuvoje įsigaliojus ES direktyvai „Dėl viešojo sektoriaus institucijų interneto svetainių ir mobiliųjų programų prieinamumo“, LASS atstovai ir praeitais metais skyrė daug dėmesio suinteresuotų institucijų ir neregiams bei silpnaregiams svarbių įstaigų ir organizacijų konsultavimui, raginimams savo informacinę erdvę daryti prieinamą regos neįgaliesiems.

2021 m. ištestuotos 22 viešojo ir privataus sektoriaus interneto svetainės, atrinktos pagal neregių vartotojų užklausas, kreipiantis dėl prieinamumo trikdžių arba LASS darbuotojams aptikus neatitikimų WCAG 2.1 standartui. Po svetainių vertinimo programuotojams buvo teikiamos konsultacijos, siekiant paaiškinti, kaip ištaisyti svetainių prieinamumo trūkumus. Verta pastebėti, kad po testavimo ir konsultacijų daugumoje tinklapių prieinamumas žymiai pagerėjo. Kalbant apie interneto svetainių prieinamumą apskritai, jaučiamas informacinės aplinkos prieinamumo klausimo aktualumo padidėjimas, bet ir toliau pastebimas labai didelis informacinių technologijų specialistų žinių trūkumas apie tinkamą tinklalapių pritaikymą.

Buvo patikrintos 6 mobiliosios aplikacijos ir vykdoma nuolatinė tam tikrų programėlių stebėsena, rašomos pastabos kūrėjams. Buvo stebimos internetinės bankininkystės, maisto pristatymo ir pavėžėjų mobiliosios programėlės, kurios per 2021 metus pasidarė gerokai prieinamesnės ekrano skaitymo programų naudotojams. Ypač galima išskirti programėlę „Wolt“, kuri tapo visiškai prieinama ir patogi regos negalią turintiems asmenims. Naudojant programėlę galima lengvai įsigyti įvairių elektronikos, kosmetikos, maisto ir kitų prekių, rinktis maisto pristatymą iš didelio kiekio restoranų. Gerokai prieinamesnės tapo pavėžėjų platformos „Bolt“ ir „Uber“. Buvo vykdomas nuolatinis specialiai neregiams skirtos programėlės „Transporto balsas“ testavimas. Deja, ši aplikacija sulaukė daugybės nusiskundimų iš vartotojų, ypač Vilniaus mieste. Bendraujant su aplikacijos valdytojais trikdžių pašalinti nepavyko, nes programėlė veikia pasenusios „Bluetooth“ technologijos pagrindu, tad 2021 m. buvo inicijuotas naujas NSIS (Neregių ir silpnaregių informavimo sistemos) projektas, į kurį LASS RC darbuotojai A. Ravanas ir V. Gendvilas buvo įtraukti kaip konsultantai.

Buvo ištestuoti ir žurnale „Mūsų žodis“ aprašyti 10 išmaniųjų telefonų, tarp jų ir neseniai pasirodęs ir žymiai pagerėjęs neregiams skirtas mygtukinis telefonas „Blindshell Classic 2“.

Buvo surengtos dvi išvykos į LASS Jonavos ir Rokiškio filialus, kurių metu LASS nariai konsultuoti informacinių technologijų klausimais. VšĮ LASS ŠRC filialų atstovai pamokyti naudojimosi „MS Excel“ programa pagrindų. Taip pat visus metus LASS nariams buvo teikiamos individualios konsultacijos ir pagalba IT klausimais.

# **6.2. LASS veiklos krypčių vykdymas**

# **6.2.1. Reabilitacija**

Palangos poilsio ir reabilitacijos centre „Pušynas“ galimybe pasinaudoti medicininės ir socialinės reabilitacijos paslaugomis dėl akių ligų turi pilnamečiai neregiai ir silpnaregiai iš visos Lietuvos. Atvykus regos sutrikimų turintiems žmonėms, socialinę tiflopedagoginę pagalbą centre teikia tiflopedagogė, specialistė socialinei reabilitacijai Daina Vitkauskienė.

Prasidėjus vakcinacijai ir pagerėjus pandeminei situacijai šalyje, daugiau LASS bendruomenės narių turėjo galimybę apsilankyti „Pušyne“. Per 2021 m. poilsio ir reabilitacijos centre apsilankė 38 neregiai ir silpnaregiai (2020 m. – 21, 2019 m. – 46), 17 vyrų ir 21 moteris. 14 neregių čia lankėsi pirmą kartą. Daugiausia žmonių buvo iš Vilniaus – 13, iš Kauno – 9, likusieji – iš įvairių Lietuvos rajonų. Plačiai nuvilnijus politinėms batalijoms dėl tolesnio reabilitacijos centro likimo galima teigti, kad, nepaisant numatomų pokyčių, įstaiga toliau teiks medicininės reabilitacijos paslaugas.

Siekiant, kad neregiai gautų kokybiškas socialinės reabilitacijos paslaugas, pirmoje metų pusėje vyko susitikimas su NRD ir LASUC atstovais. Diskutuota, kur ir kaip galėtų vykti kompleksinė neregių socialinė reabilitacija. LASUC nerado galimybių teikti reabilitacijos paslaugas. Apsvarsčius galimybes, LASS nusprendė dalyvauti NRD skelbiamame viešajame pirkime dėl šių paslaugų teikimo. VšĮ LASS PVC laimėjus konkursą, rugpjūčio–rugsėjo mėn. 18 asmenų suteiktos kompleksinės socialinės reabilitacijos paslaugos Kaune. 13 asmenų buvo darbingo amžiaus, 5 – pensinio amžiaus neregiai ir silpnaregiai. Paslaugos buvo teikiamos individualiai, mažomis grupelėmis ir visiems bendrai. Jas teigiamai įvertino dalyviai ir NRD. Aptarus atliktus darbus paaiškėjo sisteminiai trūkumai: apie reabilitacijos galimybes neregiai sužino per vėlai, nenumatytos paslaugos namuose, pakartotinis žinių įtvirtinimas. Diskutuojant su NRD dalį trūkumų pavyko pašalinti. LASS išsikėlė tikslą pagerinti kompleksinės socialinės reabilitacijos paslaugas neregiams bei siekti, kad tokios paslaugos būtų prieinamos ir silpnaregiams. Šiam klausimui spręsti suburta vidinė LASS darbo grupė, kuri apibendrintus klausimus aptaria su politikais. Šioje darbo grupėje dirba I. Jokštytė, V. Balčikonis, J. Kručkauskaitė, D. Vitkauskienė ir V. Gendvilas. Darbo grupės prašymu, Seimo tyrimų biuras atliko tyrimą, apžvelgiantį situaciją kitose Europos valstybėse. 2022 m. grupės darbas tęsiamas toliau, siekiant išgryninti tinkamiausią modelį reabilitacijos paslaugoms teikti Lietuvoje. Šiam modeliui įgyvendinti ir reikiamai finansinei paramai gauti toliau bus dirbama su Seimo nario J. Džiugelio komanda bei NRD darbo grupe.

Nuo 2021 m. gruodžio mėn. LASS specialistas Juozas Daunoravičius pradėjo teikti mobilumo įgūdžių ugdymo paslaugas neregiams visoje Lietuvoje.

# **6.2.2 Fizinė aplinka, TPP ir brailio raštas**

**Fizinė aplinka.** 2021 m. daug dėmesio skirta viešosios informacinės ir fizinės aplinkos pritaikymui žmonių su regos negalia poreikiams. Siekiant palankių neregiams ir silpnaregiams įstatymų, dalyvauta ruošiant fizinę ir informacinę aplinką reglamentuojančius norminius aktus, statybų techninius reglamentus ir kitą dokumentaciją.

Viešosios informacinės, elektroninės ir fizinės aplinkos pritaikymo akliesiems ir silpnaregiams principai bei daromos klaidos aptartos su Valstybine mokesčių inspekcija, SADM, Aplinkos ministerija, Susisiekimo ministerija, Teisingumo ministerija, Vyriausybe, Valstybės kontrole, Registrų centru, Lietuvos statistikos departamentu, Vilniaus oro uostu, Vilniaus miesto savivaldybe, Istorine Lietuvos prezidentūra, Klaipėdos dramos teatru. Institucijoms pateikti pasiūlymai, kaip jos, nenaudodamos daug lėšų, galėtų žymiai pagerinti turimų patalpų tinkamumą žmonių su regos negalia poreikiams.

Šalyje siekiama žmonėms su negalia pritaikyti vietinį ir tarpmiestinį transportą. Susisiekimo ministerijos transporto priemonių pritaikymo individualių poreikių turintiems žmonėms darbo grupėje dirbo LASS atstovas V. Gendvilas. Šioje grupėje nagrinėti transporto priemonių pritaikymo žmonėms su negalia klausimai, susipažinta su vietos gamintojų galimybėmis jas pritaikyti neįgaliųjų poreikiams, įvertintos šiuo metu šalyje naudojamos transporto priemonės.

LASS atstovai ir 2021 m. aktyviai bendradarbiavo AB „LTG-LINK“ projekto „Geležinkelių paslaugų pritaikymas pagal universalaus dizaino principus“ įgyvendinimo darbuose. Konsultuota stočių informacinės sistemos pritaikymo silpnaregiams klausimais, pritaikant įmonės internetinę erdvę žmonių su regos negalia poreikiams.

Viešojo transporto pritaikymo klausimais bendrauta su Biržų, Telšių, Šiaulių m., Vilniaus m. savivaldybėmis. Dalyvauta Seimo nario J. Džiugelio surengtuose debatuose dėl taksi ir pavėžėjų paslaugų pritaikymo neįgaliesiems.

Vilniaus viešojo transporto kontrolieriams surengtuose mokymuose aiškinta, kaip teisingai atlikti savo darbą sutikus žmogų su negalia. Bendravimo su aklaisiais ir silpnaregiais pagrindus pristatė LASS informacinės aplinkos specialistas V. Gendvilas.

Šalyje paskelbus karantiną, gyventojams labai prireikė paštomatų paslaugų įsigyjant prekes. Ta proga išanalizuota paštomatų rinka, teikiamų paslaugų tinkamumas. Siuntų gabentojai išanalizavo pateiktas pastabas ir padarė pakeitimų pritaikant paslaugas akliesiems ir silpnaregiams. Šiuo metu žmonės su regos negalia gali savarankiškai naudotis „Smart Post“ ir „LP Express“ paštomatais.

Prie aplinkos pritaikymo regos neįgaliesiems darbų aktyviai prisideda ir LASS filialų darbuotojai bei LASS bendruomenė. LASS nariai dalyvauja įvairiose akcijose, kurių metu tiria miesto erdvių prieinamumą ir ženklinimo tinkamumą neregiams ir silpnaregiams, filialų darbuotojai teikia konsultacijas savivaldybių institucijoms ir kitoms suinteresuotoms įstaigoms aplinkos pritaikymo klausimais.

**Techninės pagalbos priemonės (TPP).** 2021 m. LASS darbuotojai V. Gendvilas ir A. Ravanas dalyvavo tobulinant teisės aktą „Dėl neįgaliųjų aprūpinimo techninės pagalbos priemonėmis ir šių priemonių įsigijimo išlaidų kompensavimo tvarkos aprašo patvirtinimo pakeitimo“, kuris įsigaliojo 2022 m. vasario 1 d. Šiuo teisės aktu sutrumpintas naudojimosi techninės pagalbos priemonėmis laikas, į naująjį TPP sąrašą buvo įtrauktos nešiojamojo kompiuterio, išmaniųjų kūno masės svarstyklių bei išmaniojo laikrodžio įsigijimo kompensacijos. Atsirado galimybė patiems įsigyti priemones užsienio šalyse ir gauti už jas kompensaciją, taip pat vartotojų naudai pakoreguoti TPP kompensacijų dydžiai ir įsigijimo terminai. Įsigaliojus šiam aktui surengta informacinė kampanija supažindinant organizacijos narius su naująja tvarka.

TPP įsigijimo klausimais konsultuoti LASS nariai ir garbaus amžiaus sulaukusių regėjimo netenkančių žmonių artimieji, stebėta techninės pagalbos priemonių rinka ir asortimento atnaujinimo galimybės.

Praėjusiais metais kompanija „Siemens“ inicijavo projektą „Ability“, kurio metu, pasitelkiant aklųjų organizacijas iš viso pasaulio, siekiama sukurti išmaniąją taktilinę planšetę neregiams, ypač kurčneregiams. Planšetėje siekiama įdiegti inovatyvią technologiją, leidžiančią itin greitai ir tiksliai pavaizduoti grafinius vaizdus taktiliškai, taip pat užtikrinti aukšto lygio brailio rašto reprodukciją. Tokiu būdu siekiama pagerinti komunikaciją, o ypač tiems, kurių pagrindinis bendravimo būdas yra lyta. Šis įrenginys leis lengvai kurti, redaguoti, skaityti skaitmeninį turinį brailio raštu ir taktiline grafika. LASS RC darbuotojai I. Jokštytė ir A. Ravanas pakviesti į šį projektą testuoti kuriamą įrenginį.

**Brailio raštas.** Savivaldybėms, farmacininkams, architektams, muziejams, kosmetikos gamintojams, gydymo įstaigoms, informacinių stendų kūrėjams ir gamintojams teiktos konsultacijos dėl teisingo brailio rašto naudojimo.

Net keli gamintojai konsultuoti brailio rašto gamybos klausimais. Jie bando turimus techninius ir technologinius pajėgumus panaudoti brailio rašto spausdinimui ant įvairių paviršių ir medžiagų. VšĮ LASS RC redakcijoje dirbantys brailio rašto specialistai spausdino suinteresuotų institucijų užrašus, informacinius leidinius brailio raštu. Žurnalas „Mūsų žodis“ nuo 2021 m. vidurio leidžiamas laikantis nacionaliniu mastu patvirtinto brailio rašto standarto ISO 17049:2013 „Prieinamas dizainas. Brailio rašto naudojimas ant ženklų, įrangos ir prietaisų“.

Kontaktinių šviečiamojo pobūdžio renginių, kuriuose vaikai, jaunimas ar suaugusieji supažindinami su brailio raštu, surengti nepavyko dėl šalyje galiojusio karantino.

# **6.2.3 LASS narių aktyvinimas ir filialų veiklos stiprinimas**

# **6.2.3.1. LASS narių aktyvinimas**

Siekiant padėti LASS bendruomenei susidoroti su kylančiomis psichologinėmis problemomis, kurias dar paaštrino besitęsianti pandemija, kovo–gruodžio mėnesiais buvo teikiamos psichologo konsultacijos telefonu. Kadangi šia paslauga pasinaudojo santykinai nedaug žmonių, nuspręsta projekto nebetęsti. Psichologo paslaugas finansavo NRD (1560 Eur).

Birželio 17–20 d. poilsiavietėje „Zelva“ įvyko mokomoji stovykla neregėms ir silpnaregėms moterims „Saugi be regėjimo“. Joje dalyvavo 14 LASS narių, joms talkino 4 savanorės. Stovyklos metu vyko psichologo paskaitos ir praktiniai užsiėmimai, meno terapija, savigynos ir fizinio aktyvumo užsiėmimai, kurių metu moterys sužinojo galimus veiksmus, padėsiančius apsisaugoti nuo netikėto užpuolimo. Dalyvėms buvo pristatytas Apsaugos nuo smurto artimoje aplinkoje įstatymas, vyko paskaita apie moterų teises ir kaip atpažinti smurtą artimoje aplinkoje. Stovyklą finansavo NRD (3661 Eur), savo lėšomis prisidėjo ir stovyklos dalyvės.

Liepos 24–25 d. ir rugpjūčio 20–22 d. įvyko dviejų dalių mokymai neregiams ir silpnaregiams „IT – mūsų ateitis“, kuriuose dalyvavo 29 LASS nariai. Mokymų metu vyko trys nuotoliniai seminarai, kurių metu pažengę vartotojai diskutavo apie kompiuterių ir išmaniųjų telefonų komponentus ir jų tarpusavio derinimą, dirbtinį intelektą ir kt. Rugpjūčio mėnesį vykę mokymai buvo skirti pradedantiesiems informacinių technologijų naudotojams, su kuriais buvo dirbama individualiai, atsižvelgiant į kiekvieno dalyvio poreikius ir turimas žinias. Mokymus finansavo NRD (1466 Eur), savo lėšomis prisidėjo stovyklos dalyviai. Kadangi buvo išsakytas poreikis dažniau rengti IT mokymus, toks projektas vyks ir 2022 m.

Rugsėjo 3–5 d. poilsiavietėje „Zelva“ vyko neseniai į LASS įstojusiųjų stovykla „Aktyvus LASS – aktyvus visuomenėje“. Joje dalyvavo 19 neregių ir silpnaregių, lektoriai ir savanoriai. Stovyklos metu LASS specialistai supažindino dalyvius su organizacijos struktūra ir veikla, pristatyti su negalia susiję teisinės bazės aspektai, techninės pagalbos priemonės ir brailio raštas. Nauji LASS nariai susipažino su informacinių technologijų pritaikymu neregių ir silpnaregių poreikiams, įsidarbinimo ir reabilitacijos galimybėmis, kitomis aktualiomis temomis. Stovykla finansuota NRD (1366 Eur) ir LASS lėšomis.

2021 m. LASS, paskatinta EAS, pradėjo gilintis į jaunimo įdarbinimo tematiką. EAS pasidalijo savo patirtimi šioje srityje – į lietuvių kalbą išverstas darbo paieškos vadovas neregiams ir silpnaregiams. V. Balčikonis ir savanoris Vytautas Černiauskas dalyvavo nuotoliniuose mokymuose, kurių metu buvo pasidalyta patirtimi, kaip dirbti su ieškančiais darbo neregiais ir silpnaregiais, po kurių dviem jaunimo grupėms pravedė nuotolinius mokymus apie tai, kaip pasiruošti darbo paieškai. Po mokymų vyko konsultacijos telefonu. Buvo sukurta dalyvių grupė „Facebook“ platformoje, kur galima užduoti klausimus, dalytis informacija, padėti vieni kitiems.

Gegužės mėnesį startavo regos negalią turinčių žmonių elektroninė parduotuvė <https://parduotuve.neregiai.lt>. Parduotuvės tikslas – pristatyti neregių ir silpnaregių bendruomenės gebėjimus, sudaryti galimybę neregiams realizuoti save, ugdyti turimus įgūdžius, kurti ir užsidirbti, taip pat sudaryti galimybę žmonėms įsigyti unikalių, išskirtinių dirbinių (papuošalų, dekoracijų, paveikslų ir kt.), sukurtų LASS narių rankomis. Asortimentas nuolat pildomas naujais rankdarbiais.

El. parduotuvę sukūrė centro darbuotojai Deividas Kirsanovas ir Kristina Mačiutaitė. Apie el. parduotuvės veiklą straipsnį parengė Lietuvos socialinio verslo asociacija.

# **6.2.3.2. LASS filialų veiklos stiprinimas**

Vadovaujantis 2021 m. vasario 3 d. LASS tarybos patvirtintu LASS filialų veiklos rėmimo tvarkos aprašu, 2021 m. iš LASS Respublikinio fondo lėšų buvo finansuojami VšĮ LASS PVC, VšĮ LASS ŠRC ir VšĮ Vilkpėdės BSPC, kurie paskirstė gautas lėšas jų administruojamiems LASS filialams (primename, kad iki 2019 m. įvykusios regionų aklųjų centrų reformos, šios lėšos būdavo skiriamos penkiems LASS regionų aklųjų centrams).

Ataskaitiniais metais LASS filialų veiklos rėmimui iš viso skirta 58,0 tūkst. Eur (VšĮ LASS PVC ir VšĮ LASS ŠRC – po 25,0 tūkst. Eur, VšĮ Vilkpėdės BSPC – 8,0 tūkst. Eur).

2021 m. didžiausią bendrą LASS filialų veiklos rėmimui panaudotų lėšų dalį sudarė trumpalaikio turto (užimtumo ir amatų būrelių priemonių, ūkio, biuro ir kanceliarinių reikmenų) įsigijimo išlaidos – 48,8 proc. (2020 m. buvo 56,8 proc.), kelionių faktinių išlaidų (degalų, transporto priemonių eksploatacijos, nuomos arba panaudos, transporto bilietų, išskyrus taksi) apmokėjimas – 21,9 proc. (2020 m. – 10,0 proc.), LASS filialuose organizuojamų renginių išlaidų (atmintinų ir švenčių dienų, LASS narių ir LASS filialų sukakčių minėjimui, LASS filialų ataskaitinių ir ataskaitinių-rinkiminių susirinkimų organizavimui) apmokėjimas – 13,5 proc. (2020 m. – 6,6 proc.), LASS filialų veiklas vykdančių darbuotojų skatinimo išlaidos – 11,6 proc. (2020 m. – 0,8 proc.), ilgalaikio materialiojo turto (kompiuterių, kitos biuro ir buitinės technikos, transporto priemonių, LASS filialų patalpų) remonto ir techninio aptarnavimo išlaidų kofinansavimas – 2,5 proc. (2020 m. – 17,7 proc.), LASS veiklos viešinimo, renginių organizavimo išlaidos – 1,7 proc. (2020 m. – 0,0 proc.).

Reikia pažymėti, kad dvi LASS įstaigos didžiausią 2021 m. gautų filialų veiklos rėmimo lėšų dalį panaudojo trumpalaikiam turtui (užimtumo ir amatų būrelių priemonių, ūkio, biuro ir kanceliarinių reikmenų) įsigyti (VšĮ LASS ŠRC – 15,4 tūkst. Eur, VšĮ LASS PVC – 8,9 tūkst. Eur), o VšĮ Vilkpėdės BSPC – LASS Vilniaus I filialo veiklas vykdantiems darbuotojams skatinti (5,8 tūkst. Eur). VšĮ LASS PVC žymią šių lėšų dalį (7,5 tūkst. Eur) panaudojo kelionių faktinėms išlaidoms (degalų, transporto priemonių eksploatacijos, nuomos arba panaudos, transporto bilietų, išskyrus taksi) apmokėti.

2021 m. LASS filialų veiklos rėmimui skirtos lėšos (58,0 tūkst. Eur) įsisavintos 85,9 proc., nes VšĮ LASS PVC veiklos teritorijoje esančių filialų veiklai panaudota tik 67,3 proc. gautų lėšų. Tuo tarpu VšĮ LASS ŠRC ir VšĮ Vilkpėdės BSPC jas įsisavino 100 proc.

Detalesnė informacija apie 2020–2021 m. LASS filialų veiklos rėmimui skirtų lėšų panaudojimą pagal išlaidų rūšis pateikta 3-iame priede.

Trumpai apžvelgiant 2018–2021 m. tendencijas, reikia pažymėti, kad aptariamu laikotarpiu per metus LASS filialų veiklos rėmimui skiriamos lėšos padidėjo 16 proc. (nuo 50,0 tūkst. Eur 2018 m. – iki 58,0 tūkst. Eur 2021 m.). Per šiuos metus smarkiai išaugo trumpalaikio turto (užimtumo ir amatų būrelių priemonių, ūkio, biuro ir kanceliarinių reikmenų) įsigijimo išlaidos (nuo 5,8 proc. 2018 m. – iki 48,8 proc. 2021 m.). Taip pat nemaža LASS filialų veiklos rėmimui naudojamų lėšų dalis buvo skiriama kelionių faktinėms išlaidoms (degalų, transporto priemonių eksploatacijos, nuomos arba panaudos, transporto bilietų, išskyrus taksi) apmokėti (9,1 – 21,9 proc.) ir LASS filialuose organizuojamų renginių išlaidoms (atmintinų ir švenčių dienų, LASS narių ir LASS filialų sukakčių minėjimui, LASS filialų ataskaitinių ir ataskaitinių-rinkiminių susirinkimų organizavimui) dengti (6,3 – 13,5 proc.).

# **6.2.4. Žmogiškųjų resursų stiprinimas**

2020 m. pradžioje prasidėję ES socialinio fondo lėšomis finansuojamo projekto „Kuriame socialinę gerovę regėjimo neįgaliųjų namuose“ mokymai LASS filialų pirmininkams ir socialiniams darbuotojams tęsėsi ir 2021 m., kurių viduryje buvo planuota juos užbaigti, tačiau kadangi pandemijos metu dalis mokymų vyko nuotoliniu būdu ir taip buvo sutaupyta lėšų, projektas pratęstas iki 2022 m. kovo 8 d. Per visą projekto laikotarpį jame dalyvavo 86 LASS filialų pirmininkai, socialiniai darbuotojai ir kt., dalyviai išklausė 184 val. mokymų, kuriuos sudarė 17 temų, apimančių psichologiją, teisinę bazę, darbą su informacinėmis technologijomis, neregių ir silpnaregių kasdienių įgūdžių ir mobilumo ugdymą ir kt.

Paminėtina, kad į šį projektą įėjo ir 2019 m. rudenį organizuoti mokymai „Higiena ir ligų profilaktika“, skirti kaimo vietovėse gyvenantiems LASS nariams. Mokymai vyko 10-tyje Lietuvos miestų, juose dalyvavo 194 asmenys.

Spalio–gruodžio mėnesiais vyko mokymai LASS ir LASS RC darbuotojams ir LASS regionų centrų direktoriams. Pirmąją mokymų sesiją vedė verslo valdymo konsultantas, ugdančiojo vadovavimo ir karjeros patarėjas Saulius Jovaišas. Jos metu dalyviai atliko organizacijos SWOT analizę ir aptarė tolesnes LASS darbo kryptis. Kitos mokymų sesijos metu darbo su bendruomenėmis ekspertas Paulius Godvadas pristatė bendruomenės stiprinimo būdus ir priemones, o lektorė Adrija Čepaitė atskleidė lyderystės svarbą bendruomenėje.

# **6.2.5. Užimtumas**

Dviejose LASS įmonėse ir vienoje gamybinę veiklą vykdančioje įstaigoje (UAB „Liregus“, UAB „Regseda“, VšĮ „Aksida“) 2021 m. buvo atleisti iš darbo 108 (2020 m. – 114) žmonės, iš jų 18 (2020 m. – 42) su regos negalia. Iš darbo savo noru išėjo 82 žmonės (iš jų 13 su regėjimo negalia), 8 darbuotojai (iš jų 2 regėjimo neįgalieji) atleisti darbdavio iniciatyva ir 18 (iš jų 3 regėjimo neįgalieji) – pagal kitus straipsnius. 2021 m. LASS įmonėse į darbą priimta 114 (2020 m. – 125) žmonių, iš jų 25 (2020 m. – 21) su regėjimo negalia. Aptariamu laikotarpiu LASS įmonėse vidutiniškai (kas mėnesį perskaičiavus į visą darbo dieną) dirbo 458 (2020 m. – 437) žmonės, iš jų 190 (2020 m. – 179) regėjimo neįgaliųjų. Vidutinis sąrašinis dirbusiųjų skaičius metų pabaigoje buvo 463 (2020 m. – 454) žmonės, iš jų 193 (2020 m. – 190) regėjimo neįgalieji. Kaip matyti iš pateiktų duomenų, 2021 m., palyginti su 2020 m. laikotarpiu, bendras sąrašinis darbuotojų skaičius padidėjo 9 žmonėmis. UAB „Regseda“ ir UAB „Liregus“ padaugėjo po 10 darbuotojų, o VšĮ „Aksida“ sumažėjo 11 žmonių. Reikia pažymėti, kad vidutinis visose LASS gamybos įmonėse dirbusių aklųjų ir silpnaregių skaičius 2021 m. pabaigoje sudarė 41,7 proc. (2020 m. – 41,9 proc.) visų dirbančiųjų. Suvažiavimo nustatytą ribą (40,0 proc.) atitiko dvi LASS įmonės (UAB „Liregus“ – 42,7 proc., UAB „Regseda“ – 41,8 proc.). Tuo tarpu VšĮ „Aksida“ šis rodiklis sudarė 39,5 proc.

Apžvelgiant 2018–2021 m. laikotarpio trijų gamybinę veiklą vykdančių LASS įmonių darbuotojų skaičiaus kitimą (kadangi, vadovaujantis 2020 m. balandžio 8 d. LASS tarybos sprendimu Nr.1-27, VšĮ „Kregis“ likviduojamas, šios įstaigos duomenys į palyginimo skaičiavimus neįtraukti), matyti, kad per šį laikotarpį bendras vidutinis sąrašinis dirbančiųjų skaičius padidėjo 14 žmonių. Tačiau pagal atskiras įmones jis keitėsi labai skirtingai. UAB „Regseda“ padidėjo net 38 žmonėmis, UAB „Liregus“ nepakito, o VšĮ „Aksida“ sumažėjo 24 žmonėmis. Taip pat reikia pažymėti, kad 2018–2021 m. laikotarpiu regėjimo negalią turinčių darbuotojų skaičius aptariamose LASS įmonėse sumažėjo 5 žmonėmis. Tai lėmė jų mažėjimas VšĮ „Aksida“ (sumažėjo 14 žmonių) ir UAB „Liregus“ (sumažėjo 4 žmonėmis). Tuo tarpu UAB „Regseda“ regėjimo negalią turinčių darbuotojų skaičius padidėjo 13 žmonių.

Atviroje rinkoje 2021 m. pabaigoje, turimais duomenimis, dirbo 725 LASS nariai. Šis skaičius yra gana stabilus lyginant su keliais praėjusiais metais.

# **7. Visuomenės švietimas**

# **7.1. Informacijos sklaida**

Informacija apie LASS, neregius ir silpnaregius kasmet skleidžiama vis plačiau. 2021 m. viduryje pradėjo veikti atnaujinta [www.lass.lt](http://www.lass.lt) interneto svetainė, kurioje per šį pusmetį apsilankė 11,8 tūkst. žmonių. Žurnalo „Mūsų žodis“ svetainė [www.musuzodis.lt](http://www.musuzodis.lt) sulaukė 14,9 tūkst. lankytojų per metus. Garsinio žurnalo „Mūsų žodis“ komplektų per mėnesį parsiunčiama apie 165, o žurnalas reginčiųjų raštu platinamas ne tik prenumeratoriams, bet ir per įvairius renginius, pristatomas konferencijų metu.

Daug informacijos apie neregių gyvenimą pateikiama Lietuvos aklųjų bibliotekos (LAB) svetainėje [www.labiblioteka.lt](http://www.labiblioteka.lt), radijo laidose „Aklas pasimatymas“ (GOLD FM), aktyviai veikia ir VšĮ LASS PVC tinklalapis www.neregiai.lt. Taip pat veikia LASS „Facebook“ profilis. Informaciją šiame socialiniame tinkle skleidžia ir VšĮ LASS PVC bei apie trečdalį LASS filialų. Veikia ir radijo laidos „Aklas pasimatymas“ „Facebook“ profilis, „YouTube“ kanalas. LASS taip pat skelbia savo ir partnerių sukurtus vaizdo siužetus, vaizdo mokymų ir konferencijų įrašus „YouTube“ kanale, dalijasi PARVIS projekto vaizdo įrašais „Twitter“ paskyroje.

Respublikinėje, regioninėje ir rajoninėje spaudoje pasirodė 162 publikacijos apie LASS kultūrinį gyvenimą, įvairius projektus, renginius, filialų veiklą, Pasaulinę baltosios lazdelės dieną, iškilius neregius ir kt. Rajoninės ir respublikinės televizijos parengė 9 reportažus apie neregius bei silpnaregius, radijo stotys – 4 reportažus, taip pat plačiai naudotasi ir socialiniais tinklais naujienoms skleisti.

2021 m. – tai septintasis radijo laidos „Aklas pasimatymas“ sezonas GOLD FM eteryje. Per metus sukurtos ir transliuotos 52 laidos, jas rengė: redaktorė ir laidos vedėja I. Jokštytė, reporteris A. Ravanas, laidos vedėja N. Oželytė, garso režisieriai D. Zuokas ir E. Jarmolavičiūtė, projekto vadovė L. Puodžiūnė. Visas laidas galima išgirsti mediatekoje www.goldfm.lt ir „YouTube“ kanale. Projektą rėmė Spaudos, radijo ir televizijos rėmimo fondas (15500 Eur), UAB „Laisvoji banga“ (13700 Eur).

Per 2021 m., bendradarbiaujant su „AUTO MOTO group“, buvo sukurti 5 informaciniai vaizdo siužetai: 4 apie fizinės ir informacinės aplinkos prieinamumą silpnaregiams ir 1 apie naudojimąsi baltąja lazdele. Vaizdo siužetai paskelbti LASS interneto svetainėje ir „YouTube“ kanale. Projektą finansavo NRD (2400 Eur), LASS ir rėmėjai.

Rugpjūčio mėnesį LASS išleido informacinius lankstinukus apie LASS veiklą, kurie buvo išplatinti per LASS centrus ir filialus.

Parengti du elektroniniai informaciniai leidiniai: „Už aplinką, matomą visiems“ ir straipsnių rinkinys „Pagalba neregiui ir silpnaregiui“. Straipsnius leidiniams rengė tiflospecialistai, sukaupę ilgametę darbo patirtį: Giedrė Kazurienė, Grita Strankauskienė, Daina Vitkauskienė, Danutė Balčiūnienė, Jūratė Jakštienė, Vytautas Gendvilas ir kt.

# **7.2. Renginiai neregiams ir visuomenei**

Tęsiantis pandemijai tradicinės LASS dienos „Susitikimai“ praeitais metais nevyko. Vietoje jų buvo suplanuotos dvi nuotolinės konferencijos atvirajai visuomenei – „Kai silpsta rega – pagalba ir galimybės“ bei diskusija / konferencija Seime „Už aplinką, matomą visiems“. Konferencijose dalyvavo: Seimo nariai J. Džiugelis ir K. Bartoševičius, gydytojas oftalmologas Arvydas Gelžinis, LAB direktorė Inga Davidonienė bei Komunikacijos ir informacijos skyriaus vedėja Ramunė Balčikonienė, LASS RC darbuotojai. Nuotoliniu būdu konferencijose dalyvavo arba įrašus peržiūrėjo daugiau nei 1000 asmenų.

Tęsiant LASS dienų „Susitikimai“ tradiciją, kai vykdavo radijo laidos „Aklas pasimatymas“ susitikimai su pasirinkta bendruomene gyvai, įvyko du nuotoliniai „NEregėti susitikimai“ su aktyviais, daug pasiekusiais žmonėmis su negalia ir moksleiviais. Pirmajame buvo pristatyta golbolo sporto šaka ir Lietuvos golbolo rinktinės pasiekimai, susitikime dalyvavo sportininkai Genrik Pavliukianec ir Justas Pažarauskas. Antrasis susitikimas vyko su Seimo nariu J. Džiugeliu, LASS pirmininko pavaduotoja, radijo laidos „Aklas pasimatymas“ redaktore I. Jokštyte ir keliautoja, savanore, Lietuvos kurčiųjų draugijos tarybos nare Monika Kumžaite. Susitikimais siekta atskleisti žmogaus stiprybes, griauti stereotipus ir mažinti socialinę atskirtį. Nuotoliniuose susitikimuose dalyvavo 345 mokiniai iš įvairių Lietuvos mokyklų, panaudota 200 Eur NRD lėšų.

Liepos 20 d. Marijampolės kultūros centre vyko edukacinė programa regos neįgaliesiems ir visuomenei „Pažinti meną pojūčiais. Moderni ir šiuolaikinė Lietuvos dailė“. Edukaciją vedė „Pojūčių teatro“ aktoriai, muzikantas G. Žilys, Nacionalinės dailės galerijos edukatorė E. Nedzinskaitė. 2021 m. rugsėjį ši edukacija vyko ir Nacionalinėje dailės galerijoje Vilniuje „Erasmus+“ projekto AMUSING (angl. Adapting Museums for Educational Inclusion Goals, liet. Muziejų pritaikymas švietimo įtraukties tikslams) dalyviams tarptautinio susitikimo metu.

Spalio 15 d., minint Pasaulinę baltosios lazdelės dieną, be jau minėtos diskusijos Seime, visoje Lietuvoje vyko akcija „Už aplinką, matomą visiems“, kuria siekta atkreipti visuomenės dėmesį į silpnaregių problemas dėl nepritaikytos aplinkos ir neįžiūrimo rašto. Akcijos metu LASS regionų centrų ir filialų atstovai lankėsi miestų savivaldybėse, pasakojo apie aplinkos pritaikymą neregiams ir silpnaregiams, ragino užsidėti regėjimo sutrikimus simuliuojančius akinius ir nors trumpam pasijusti silpnaregio vietoje bandant įžiūrėti tekstą pro juos. Visoms savivaldybėms buvo išplatintas leidinys su fizinės aplinkos pritaikymo gairėmis. Baltosios lazdelės dienos proga, spalio 15–16 dienomis, buvo paskelbti informaciniai straipsniai apie šią dieną ir LASS teikiamas paslaugas neregiams 22 savivaldybių, kuriose VšĮ LASS PVC vykdo socialinės reabilitacijos paslaugų neįgaliesiems bendruomenėje projektus, internetinėse svetainėse.

Siekiant prieinamumo kultūros įstaigose, 2021 m. pravesti 4 nuotoliniai seminarai „Socialinės, kultūrinės, fizinės ir informacinės aplinkos prieinamumas kultūros įstaigose žmonėms su regos negalia“. Seminaruose dalyvavo: Nacionalinio M.K. Čiurlionio dailės muziejaus, Istorinės Lietuvos Respublikos Prezidentūros Kaune, Vilniaus Gaono žydų istorijos muziejaus, Vytauto Didžiojo karo muziejaus, Lietuvos teatro, muzikos ir kino muziejaus, Nacionalinio Kauno dramos teatro, Lietuvos nacionalinio muziejaus, Kauno V. Kudirkos viešosios bibliotekos, Kauno miesto muziejaus, Valdovų rūmų muziejaus edukatoriai, ekskursijų vadovai ir kt. kultūros darbuotojai. Mokymai sulaukė didelio kultūros įstaigų dėmesio, todėl 2022 m. bus organizuojami papildyti 4 seminarai.

Siekiant pagerinti garsinio vaizdavimo paslaugą Lietuvos teatruose, rugsėjo 6 d., bendradarbiaujant su Vilniaus universiteto dėstytoja dr. Laura Niedzviegiene, pravesti garsinio vaizdavimo mokymai „Garsinis vaizdavimas teatre: spektaklių komentavimo ypatumai“ Lietuvos valstybinių teatrų aktoriams. Mokymuose dalyvavo aktoriai iš Vilniaus, Kauno, Klaipėdos, Šiaulių dramos teatrų. Siekiant kelti jų kompetencijas, 2022 m. numatyta parengti ir pravesti GV mokymų programą.

Lapkričio 26 d. Vilkpėdės bendruomenės socialinių paslaugų centre buvo paminėtos Beatričės Grincevičiūtės 110-osios gimimo metinės. Renginyje dalyvavo pirmininkas S. Armonas, žurnalo vyr. redaktorė G. Čingaitė-Kiznienė.

VšĮ LASS PVC sukūrė ir visuomenei pristatė projektą – Pojūčių turizmas „NeRegĖjimo galia“, skirtą supažindinti su neregių pasauliu, patiriant aplinką lytėjimu, skoniu, uosle ir klausa. Projekto esmė – įgalinti regos negalią: neregys padeda matantiems visuomenės nariams atrasti kitus turimus pojūčius, suprasti neregio pasaulį, atrasti bendrystę „kelyje“. Matančiam projekto dalyviui uždedami simuliaciniai akiniai, įteikiama baltoji lazdelė, o neregys gidas veda ir bendrauja įvairiomis temomis. Ši iniciatyva sulaukė didelio dėmesio, ji įtraukta į Lietuvos Prezidento organizuojamą pilietinių iniciatyvų projektą „Lietuvos galia“. Balandžio mėn. VšĮ LASS PVC iniciatyva apie Pojūčių turizmą pateko į pirmojo Lietuvoje nevyriausybinėms organizacijoms skirto „NVO Akseleratoriaus“ stipriausiųjų dešimtuką.

2021 m. LASS filialai ir toliau aktyviai skleidė visuomenei informaciją apie neregius ir silpnaregius. Dalyvaudami įvairiuose renginiuose rengė akcijas, susitikimus ir parodas, moksleiviams pristatė TPP, papasakojo apie neregių gyvenimą ir jų galimybes dirbti, mokytis, keliauti, pristatė brailio raštą, leido išbandyti baltąją lazdelę užrištomis akimis.

# **8. Leidiniai**

2021 m. leidybos veiklą sudarė kelios kryptys. Didžiausia jų – žurnalo „Mūsų žodis“ leidyba. Per metus išleista 12 žurnalo numerių, 6 žurnalo priedai „Pasaulis į namus“ brailio raštu. Žurnalas buvo leidžiamas keturiais formatais – padidintu šriftu, brailio raštu, garsinis ir internete (www.musuzodis.lt). „Mūsų žodis“ reginčiųjų raštu buvo leidžiamas 400 egz. tiražu. Garsinis žurnalo variantas leistas 20 egz. tiražu ir kiekvieno numerio garsinis variantas skelbtas internete (www.musuzodis.lt), o „Mūsų žodis“ ir priedas „Pasaulis į namus“ brailio raštu buvo leidžiamas vidutiniu 100 egz. tiražu. Skaičiuojama, kad žurnalą kas mėnesį vidutiniškai skaito ir juo domisi apie 3200 žmonių (duomenys įvertinus prenumeratorių, elektroninės leidinių sistemos ELVIS vartotojų, internetinės svetainės www.musuzodis.lt lankytojų skaičių). Kiekvienas žurnalo numeris anonsuojamas ir apie jį rengiamas reportažas GOLD FM radijo stoties laidoje „Aklas pasimatymas“ (vienos laidos klausomumas – vidutiniškai 8000 klausytojų). Žurnalas LASS regioninių centrų rūpesčiu kiekvieną mėnesį pasiekė visų Lietuvos savivaldybių Socialinės rūpybos skyrius.

2021 m. iš dalies žurnalą remiantis Spaudos, radijo ir televizijos rėmimo fondas „Mūsų žodį“ įvardijo „Sėkmės istorija“.

Žurnalo leidyba ir redakcijos darbas buvo remiamas iš keturių šaltinių: NRD – 34 453 Eur, Spaudos, radijo ir televizijos rėmimo fondas – 14 000 Eur, LASS respublikinis socialinis fondas – 19 626 Eur, Užimtumo tarnybos fondas – 21 913 Eur.

VšĮ LASS RC redakcijoje dirbantys brailio rašto specialistai dalyvavo Lietuvos kultūros tarybos skelbiamuose knygų leidybos konkursuose. Gavus finansavimą išleista 24 pavadinimų grožinės ir pažintinės literatūros brailio raštu (tiražas – 6 egz.). Tai brandūs lietuvių ir užsienio autorių kūriniai, tarp jų – knygos vaikams ir jaunimui, kurios buvo iliustruotos 20-čia reljefinių iliustracijų. Visas knygų tiražas perduotas Lietuvos aklųjų bibliotekai ir jos filialams, aklųjų ugdymo centrams.

Brailio rašto specialistai taip pat bendradarbiavo spausdinant Vyriausiosios rinkimų komisijos, kitų valstybinių institucijų leidinius, taip pat konsultavo savivaldybes, turizmo centrus, architektus, muziejus, aukštąsias mokyklas ir kitus suinteresuotus asmenis brailio rašto naudojimo klausimais.

# **9. Sociokultūrinė veikla**

#

# **9.1. Neregių įtraukimas į šalies kultūrinį gyvenimą**

2021 m. į filmą su garsiniu vaizdavimu (GV) kvietė festivalis „Nepatogus kinas“. Neregiai ir silpnaregiai žiūrėjo filmą „Labas, robote!“. Kino teatre „Pasaka“ Vilniuje apsilankė 39 asmenys, iš jų 33 neregiai ir silpnaregiai. NRD indėlis – 772 Eur.

Po ilgos pertraukos LASS bendruomenė vėl turėjo galimybę susirinkti į spektaklio su GV peržiūrą. Kauno dramos teatre buvo rodomas Mika Myllyaho spektaklis „Panika“. Spektaklį stebėjo 169 žmonės. Panaudota 600 Eur NRD lėšų. Klaipėdos dramos teatras kvietė neregius ir silpnaregius stebėti Maros Ķimelės kurtą spektaklį „Antigonė“ su GV. Teatre apsilankė 124 asmenys. Panaudota 472 Eur NRD lėšų.

GV ir toliau skinasi kelią televizijoje. Nuo 2021 m. rudens LRT PLIUS kanale antradienio vakarais rodomi lietuviški filmai su GV. LRT vis papildo savo turimų filmų, prieinamų regos neįgaliesiems, sąrašą. Juos galima rasti LRT mediatekoje.

# **9.2. Sociokultūrinės paslaugos ir renginiai**

2021 m. sociokultūrinę programą įgyvendino 66 mėgėjų meno kolektyvai, kultūrinio užimtumo ir amatų būreliai. Šių būrelių kasmet mažėja vienu ar keliais vienetais (per 4 metus sumažėjo 12). Veikloje 2021 m. dalyvavo 797 asmenys, iš jų 633 turintys regos negalią (2020 m. atitinkamai 783 / 650). Būrelių dalyvių skaičius po kelerių metų žymaus kritimo auga jau antrus metus. LASS nariai sudaro apie 79 proc. visų būrelių dalyvių. Į minėtus kolektyvus bei būrelius per 2021 metus įsitraukė 23 nauji dalyviai (2020 m. – 27). Skaitlingiausia tradiciškai buvo meno mėgėjų grupė – 39 kolektyvai (sumažėjo 1 per metus, o per 4 metus net 18 kolektyvų), kuriuose dalyvavo 440 asmenų, iš jų 297 aklieji ir silpnaregiai (2020 m. 445 / 330). 19 amatų būrelių veiklose dalyvavo 214 asmenų, iš jų 193 – turintys regos negalią (2020 m. 250 / 223). Kaip matome, amatų būrelių lankytojų praeitais metais žymiai sumažėjo.

Mėgėjų meno atstovai per 2021 m. surengė 213 įvairių renginių (2020 m. – 212). Tai koncertai visuomenei, valstybinių švenčių ir atmintinų dienų minėjimai, teminiai vakarai, festivaliai, parodos ir kt. Organizuotas parodų, muziejų, teatrų ir kino teatrų kolektyvinis lankymas, įvairios išvykos ir ekskursijos, kurių buvo 184 (2020 m. – 226). LASS mėgėjų meno kolektyvai dalyvavo 50-tyje miestų, respublikinių ir tarptautinių kultūrinių renginių. Šalyje tebesitęsiant karantinui, renginių praeitais metais vis dar buvo gerokai mažiau nei priešpandeminiais metais, bet meno mėgėjai savo kūrybinės veiklos ir dalyvavimo įvairiuose renginiuose nenutraukė.

Per ataskaitinį laikotarpį įsigyta koncertinių rūbų, įgarsinimo aparatūros, palapinė ir kt. prekės meno kolektyvų reikmėms už 6,7 tūkst. Eur. Daugiausia į meno mėgėjų veiklą buvo investuota VšĮ LASS ŠRC filialuose (2,6 tūkst. Eur), VšĮ Vilkpėdės BSPC kolektyvams aprūpinti skirta 2,5 tūkst. Eur., o VšĮ LASS PVC – 1,6 tūkst. Eur.

Į naujas kūrybines paieškas architektūroje LASS bendruomenę kvietė architektė Rasa Chmieliauskaitė, kartu su LASS nariais architektūrą tyrinėjusi projektuose „{NE}matoma architektūra“ ir „ECHOtektūra“. Projekto „Archi/Tekstūra“ metu siekta sukurti sensorinį paviljoną, kuris 2022 m. keliaus po įvairias Kauno erdves ir pakvies miestiečius į alternatyvią edukacinę programą kitokiam architektūros patyrimui.

Rugpjūčio–rugsėjo mėnesiais architektė R. Chmieliauskaitė ir kompozitorius Arnas Mikalkėnas edukacinį projektą „(Ne)matoma architektūra“ pristatė LASS filialuose: Panevėžyje, Kėdainiuose, Telšiuose, Šiauliuose ir Klaipėdoje. Jų metu buvo atskleista Lietuvos architektūros raida nuo gotikos iki postmodernizmo, pristatyti edukaciniai leidiniai, matantiems ir nematantiems atskleidžiantys architektūros stilių esmę, vyko edukacinės dirbtuvės ir patyriminės ekskursijos miesto erdvėse.

 VšĮ „Audialinės salos“, bendradarbiaujant su LASS, spalio 8–10 d. Sirvėtos regioninio parko gamtos mokykloje organizavo projekto „Regėjimo fonas“ (vadovas kompozitorius Vladas Dieninis) garso meno dirbtuves. Projekto metu neregiams ir silpnaregiams buvo pristatytos įvairios klausymosi technikos ir jų įtaka kūrybiniam procesui, gilintasi į klausą, kaip matymą pakeičiančią juslę ir šio principo pritaikymo galimybes kūryboje. Projekto dalyviai bendradarbiavo su kompozitoriais ir garso menininkais, susipažino su įvairiais garsų fiksavimo būdais ir jų komponavimo principais. Projektą vainikavo iš aplinkos garsų sukurtų kūrinių, pritaikytų erdvinio garso sistemai, perklausa Vilniuje. Dvi kūrybinės komandos sukūrė kūrinius: „Garsų restoranas“ ir „Sanctus“, kuriuos galima išgirsti internete LASS „Youtube“ platformoje.

EAS ir Vokietijos aklųjų ir silpnaregių federacija gegužės 21 d. organizavo virtualų pirmąjį Europos neregių ir silpnaregių dainų konkursą „Euro Low-Vision“. Jame dalyvavo atlikėjai iš 17 Europos šalių. Lietuvai konkurse atstovavo grupė „The Wind rose“ su  daina „Invisible Colors“. Merginos užėmė konkurse 5-ąją vietą. Konkurso metu „Aklo pasimatymo“ komanda surengė 16 nuotolinių susitikimų su konkurso dalyviais, pristatė jų dainas ir užmezgė draugiškus ryšius su kitų šalių neregių bendruomenėmis. Konkurso tiesioginės transliacijos metu organizavo tiesioginį vertimą, kurį atliko I. Jokštytė.

# **10. Poilsis ir laisvalaikis**

LASS poilsiavietėje „Zelva“ 2021 m. ilsėjosi 1080 žmonių, iš jų 310 asmenų su regos negalia.

2021 m., pardavus poilsio namus „Spindulys“ Šventojoje, pagal jau antrus metus vykdomą LASS poilsio rėmimo programą, LASS regioniniams centrams ir VšĮ Vilkpėdės BSPC buvo paskirstyta 28 tūkst. Eur LASS narių ir jų artimųjų poilsiui organizuoti.

Įvairiose poilsio ir sveikatinimo programose bei stovyklose, organizuotose LASS regionų centrų ir filialų, 2021 m. dalyvavo 591 asmuo, iš jų 485 neįgalieji. Kartu ilsėjosi ir 14 vaikų. Poilsio ir sveikatinimo programos buvo organizuojamos prie jūros (Palangoje ir Šventojoje), Druskininkuose, Birštone ir kt. Joms finansuoti panaudotos ne tik LASS poilsio rėmimo programos lėšos, bet ir savivaldybių, LASS centrų ir kitų rėmėjų finansavimas, taip pat prisidėjo ir patys dalyviai.

LASS pirmininkas Sigitas Armonas